МEҲРОБДАН ЧАЁН-ИФЛОС БИР МОЗИЙ – mulkdor.com\nNovember 6 2018, 12:11 АдабиётКитобларКутубхона\nИмомнинг таъби жуда сустланди. Шом ва хуфтан асноларида ҳам ҳеч ким билан сўзлашмади. Сафар бўзчининг “Бухоройи шарифда неча йил ўқуб келиб, ниҳояти маҳаллага имом бўлдингиз. Худой бермаса шундай бўлади, тақсир” деган сўзи заҳарли ханжар каби унинг юрагида янгидан-янги жароҳат очар эди.\nДарҳақиқат, Сафарнинг бу сўзи имомнинг эски жароҳатини мудҳиш тузлаб ташлади. Бу жароҳат шу кунгача ичдангина фасодланиб юрған бўлса, бу кун Сафар бўзчи каби бир “бемаъни” бу ярани раҳмсиз суратда ёриб юборди. Самад бўқоқ ва Шукур сўфи каби бемазалар олдида имомнинг ўбрўсини тўкди. Бу бир ёқдан. Иккинчи тарафдан Сафарнинг “ул бўлса, мадраса кўрмасдан мирзоларнинг мирзоси бўлмоқчи…” жумласи яна дард устига чипқон. Яъни имомнинг ҳасад ўти тўрт томондан пуфланди, гўё ул икки олов ўртасида қолғандек бўлди.\nАнварнинг бош муншийликка ярамайдирғанлиғини, илмсиз, фазлсизлигини нега бунча исбот қилишға тиришди? Сафар бўзчи каби бир “аблаҳ” билан баҳслашиб, ўзига нега бунча хафалик орттирди? Гарчи, Анварга холис қиймат бермакчи бўлғанида ҳам буни Сафар каби илмсиз, нодон бир кишига тушундирмоқ учун қандай ҳожат бор эди? Бунинг сабабини сўзлашдан илгари имом афандининг ўткан тарихиға бир оз кўз ташлаб олишға мажбурмиз.\nЧунки бусиз ўқуғучимизни таъмин қилиш мумкин эмасдир.\nҲозирғи имомимиз – мулла Абдураҳмон мундан йигирма йиллар муқаддам, қисқағина, аҳамиятсизғина “Раҳмон” исми билан аталар эди. Абдураҳмоннинг отаси уламо наслидан, аммо бу шараф нима сабаб биландир, унинг отасиға насиб бўлмаған, бироқ Абдураҳмоннинг амаклари ота касбини ушлаб таҳсил кўрган жойлари Бухорода катта мударрислардан саналар эдилар. Абдураҳмон ёш бола экан, отаси ўлиб, онаси ва ота томонлари тарбиясида қолди. Ўн беш ёшларғача Солиҳ махдум мактабида савод ўқуғач, мударрис амакларидан Бухорои шарифка келиб таҳсил қилишға даъват хати олди. Хатда Абдураҳмоннинг бобо касблари уламолиқ эканини, шунинг учун бошқа касбларга уриниб умрини зоеъ қилиш абаслиги1, ўз тарбияларида таҳсил кўриш лузуми сўзланар эди. Бу даъват Абдураҳмоннинг онасиға ва бошқа яқинлариға жуда маъқул тушиб, уни Бухороға жўнатиш қарориға келдилар. Абдураҳмон ҳам истиқболдағи мударрис, муфтилик ширин хаёллари ичида Бухороға сафар қилди.\nКатта амак Бухоронинг “Хўжа Порсо” мадрасасининг мударриси бўлиб, Абдураҳмон шу кишининг тарбиясига келган эди. Абдураҳмон силлиққина бола, мадраса муллабаччалари албатта шундай силлиқ болаға ўч… Шунга биноан домла мударрис гарчи мадрасадан ҳужра бериш мумкин бўлса ҳам мазкур ишончсизлиқ мажбуриятида Абдураҳмонни ўз меҳмонхонасиға жойлаштирди. Шу ҳолда Абдураҳмон таҳсил бошлади.\nДомла мударрис “замона бузуқлиғини” назарга олғани учун Абдураҳмонни ҳалиги тўғрисида жуда қаттиғ назорат қилар эди. Бироқ, домлаларнинг бундай узуқлиққа қарши бора олишлари мумкинми эди? Уларнинг ўзлари шу “маҳрам” балосиға гирифтор, яъни бузуқлиққа манбаъ бўла туриб ҳам яна “замона бузуқлиғи”дан шикоят қилишлари ўша вақтлардағи “мадраса мантиқи”ға ҳеч бир баҳссиз сиға олур эдиким, бу тўғрида менга осила кўрмангиз.\nКишининг боласини бузиш ҳар бир салласи муаззам, илми “фавқалодда”, ўзи “варасатул-анбиё”2 саналған зотлар назарида ва виждонида маъфу, аммо ўз ўғлиға бошқалар ўшандоғ ҳайвонликни қиладирған бўлса: “Замона бузуқ, эҳтиёт шарт!”\nШу йўсун домла мударрис буродарзодасини яхши эҳтиёт билан, ҳатто шомдан кейин дарбозага қулф солиб тарбия қилар, мадрасадаги оти ёмонға йиртилган хоҳ ёш, хоҳ кекса умуман, талабалар мажлисига яқинлашдирмас эди.\nКиши аввало моххов ёки пес бўлмасин: бўлдими, бетдан бўлмаса – елкадан, қўлдан сув очмаса – оёқсан, ҳар ҳолда оқаберадир. Шунга ўхшаш жамият ҳам бир касал билан оғридими, унинг ҳар бир табақа ёки синфига, яна тўғриси, фардига3 шу касал сироят4 қилмай қолмайдир.\nДомла мударрис буродарзодасини мадраса муллабаччаларидан ҳар қанча эҳтиёт қилса ҳам, яна Амният5 остида эмас эди. Мадрасадан ташқарида ҳам Абдураҳмонни кўз остиға олғучи “муллабаччалар” йўқ эмас эдилар, масала четларнинг кўз олайтиришиға етканда, табиъий, домла мударриснинг қўлидан ҳеч иш келмай қолди.\nДомла назоратни эскича давом этдириб, хотиржамъ юрғанда бир неча жувонбоз савдогарлар\nАбдураҳмон билан алоқа қилиб қўйған эдилар. Домла мударрис эрта-кеч Абдураҳмонни кўз ўнгидан юбормас, хуфтандан кейин дарбозага қулф солар, Абдураҳмонни меҳмонхонада ётқузиб, сўнгра ўзи ичкарига ухлағали кирар; зиёфатка бориладирған бўлса, ўзи билан бирга олиб юрар эди. Яна шу ҳолда Абдураҳмонни қандай қилиб буза олсинлар? Тассуф, бузған эдилар. Баччабозлиққа махсус ҳунар ва найранглар ижод қилған омилкор савдогарлардан бир нечаси “Абдураҳмонча”ни йўлдан оздирған эдилар.\nДомла мударрис хотиржамъ ичкарига ухлағали киргандан кейин меҳмонхонанинг кўча томон даричасига кичкина бир кесак тиқ этиб тегар, гўё ешиниб ётқан Абдураҳмонча бу ишорадан сўнг туриб кийинар ва секингина даричани очар эшик очилған кўчадан бир ўрим арқон тўп этиб меҳмонхонаға ташланар эди. Абдураҳмонча арқоннинг бир учини меҳмонхонанинг дарчасига боғлаб, иккинчи учига ўзи осилиб кўчага тушар, арқонни бўй етарлик қилиб яширғач, нарида кутиб ўлтурган “одам ўғриси” билан бирга базм ўрниға жўнар эди. У ерда бўлса беш-ўн “ошиқлар” Абдураҳмончани келиши он билиттифоқ “Бухоро амирлиги”га кўтариб, амру фармониға итоат қилурлар:\n“Мулла Абдураҳмонжон, жаноби олий, гарам, аз сарашон гардам, балонгни олай!7” каби мадҳу саноларга “Абдураҳмонча” ҳар бир ишни ўз тилагича юритар: май учун соқий бўлар, заифона кўйлак, лозим ва бошиға кокил кийиб ўн олти ёшар қиз суратига кирар; чойға лабини тегизиб “табаррук” қилар; дутор, танбурга йўрғалаб ўюнчи бўлар; бошидағи кокил билан “ошиқлар”ни раҳмсиз чамчилаб ситамгар ва золимга айланар, энг охирда… Қисқаси бу бобдаги бор чорамиз учун ҳам ярарлиқ ҳолға келган ёки келтирилган эди.\nУч йилгача шу йўсун “ошиқлар” кўнглини овлаб келиб, бир кун сир очилиб қолди. Домла ска чидалмай Абдураҳмонни ўз уйидан қувлади. Абдураҳмон тавба қилиб, домла мударрисдан лоақал мадрасада туришни сўради. Восита-васоит билан изн ҳосил қилиб, мадрасада истиқомат қила бошлади. Энди ишрат навбати мадраса жигар сўхталарига7… Икки йил чамаси мадраса афроди8 орасида чандир каби саккиз тарафдан тишланиб юрғандан кейин соқол-мурти чиқиб ҳусн сармояси заволга юз тутди ва кундан-кун “бозор касодланиб” харидор озайди. Абдураҳмон уч йил бўйи савдогарлар орасида “ахлоқ тузаткан” бўлса, яна икки йил мадрасада туриб тузалган ахлоқни “камолотка” эришдирди. Шунинг учун анвўи эркаликка, неча хил мукайифотка, ранг-баранг “иззат, ҳурматка” ўрганган кўнгли бу харидорсизлик балосиға туз сепкан ярадек ачир эди. Кўбни кўрган бу кичик бош баъзи уят найрангларга ҳам уриниб кўрар, масалан “вақтсиз чиққан” соқол-муртларини мўйчинак билан териб, ҳар кун ўн қайта ойнага қарар, янги харидор топиш мақсадида кун сайин бозор-раста, кўй-гузарлар сайрига чиқар эди…\nМаълумдирким, дўндиқчалар аввало оқчаси кўб, бел оғриғи кўрмаган бойларға насиб бўлурлар. Улар зерикиб ташлағач, ўрта ҳол “ташна”лар домиға тушарлар. Соқол-мурти чиқиб давангиликдан9 хабар келгач, уcунчи табақа, яъни бўйи йўғон, ғўлабурлар истифодасига кечарлар. Шунга ўхшаш бизнинг Абдураҳмон ҳам мўйчинак ушлаган даврида шу учунчи табақа – чойхонанишин, тавкаргир10 ва бобойи банглар орасидан ўзига замин топди. Унинг бу учунчи давридаги аҳволини ёзишға қалам маъзурдир. Шу йўсун бу кейинги табақа орасида ҳам уч йил чамаси иш кўргач, ажойиб бир дунёдийда, мисли озшалоқ, ҳамма шароитлари билан мадрасалик бир безори ва чапан ҳолда баччалик даври билан видўлашди. Чунки, башара нонға чумоли ёпишқандек соқол-мурт билан тўлиб, мўйчинакка сўз берарлик бўлмади.\n2 Пайғамбарлар авлоди\n6 Айланай, бошингча жоним фидо, дардингни олай\n7 Ошиқи беқарор\n9 Ўсмирлик даври\n10 Қиморда ютуқдан чўтал олувчи\nЧингиз айтматов:қиёмат 41-қисм\n— Бўлди қилинг, отаси, юрагимни чиқарманг! Нима, мени бола фаҳмлаяпсизми? — ишонмай илжайди Гулимхон.— Худди болаликдан улар билан бирга ўсгандай гапирасиз...Ҳеч ...\nАдабиётDecember 15 2018, 06:12


Қайси домланинг ставкаси қанча? - 7 Января 2016 - BEPUL MP3 KO'CHIRISH, VIDEO KLIP, FOTO SURATLAR, YANGI\nВторник, 2017-10-17, 7:47 AM\nГлавная » 2016 » Январь » 7 » Қайси домланинг ставкаси қанча?\nҚайси домланинг ставкаси қанча?\nУзоқ тайёргарликлардан сўнг Бухоро муҳандислик технология институтининг муҳандислик-техника факультетида ўқиш бахтига муяссар бўлган Алишер Қодиров ўзи таҳсил олаётган гуруҳга сардор этиб тайинланди. Дастлаб у бундан қувонди. Бироқ, хурсандчилиги узоққа бормади. Ярим йилликнинг имтиҳон ва синовлари бошланганида гуруҳ сардорининг айрим устозларидан кўнгли қолди.\nБухоро муҳандислик технология институтининг кимёвий технологиялар факультетида ассистент лавозимида ишлаб келаётган И.Давлатовни кафедра катта ўқитувчиси У.Беков олдига чақиради.\n— Ишларимга улгурмаяпман. Муҳандислик-техника факультети биринчи босқич гуруҳи талабаларининг рейтинг қайдномаларини олингда, балларни ҳисоблаб чиқинг, — деди.\nУстознинг бу гапи қувликни хаёлидан ўтказган ассистентга мойдек ёқиб тушди. Чунки энди бу ёғи ўзининг қўлида. Зудлик билан ишга киришди. Натижа кутганидан ҳам кўра яхшироқ кўриниш олди. Журналга кўз югуртирар экан, аксарият талабаларнинг баллари етарли эмаслигини кўрди. "Кичик домла" гуруҳ сардори Алишер Қодировни чақиртирди.\n— Гуруҳингизда кўпчилик болалар баҳо ололмайди. Нимагалигини мендан кўра яхшироқ биласиз, — деди чеҳрасига жиддийлик тусини бериб.\n— Домла, қўшимча тарзда машғулотлар ўтсангиз, талабаларимиз дарсларни қайта ўзлаштиришига имкон бўлармиди... — деди Алишер курсдошларини ўйлаб.\n— Сиз менга ақл ўргатмоқчи бўлаяпсизми? Менда вақт қани, қўшимча дарс ўтишга. Яхши баҳо олишни истаганлар бўлса, марҳамат 4 баҳо — 40 минг сўм, 5 баҳо — 50 минг сўм...\nШу йилнинг февраль ойи бошларида ушбу гуруҳ талабалари бир аудиторияга йиғилишди ва яна бир бор балларни ҳисоблаб чиқиб, пул берадиганларнинг рўйхатини тузишди. Унга асосан баллари етмаган талабалардан 660 минг сўм пул йиғилиши керак эди. Бу жараёнда қайсидир талаба пули йўқлиги, оилавий шароити оғирлигини айтса, бошқаси шартнома асосида ўқишини, ота-онасидан пул сўрай олмаслигини тушунтиришга ҳаракат қиларди. Талабалар чуғурлашиб, домланинг инсофсизлиги ҳақида тинимсиз гапиришарди. Хуллас, улар орасида норозилик кайфияти уйғонди.\nБиргина гуруҳдан таъма туфайли қўлга киритилаётган маблағ Исмат Давлатовнинг тинчини бузди. У "домлаликнинг турган-битгани мўмай даромад экан-ку," деб ўйларди. Энди гап йиғилган пулларни қаерда, қандай қилиб олишда. Бирдан хаёлига ўқишга кириш учун тайёрлов курсига келиб юрган Жонибек Абдукаримов келди. Шу хаёллар билан у гуруҳ сардори А.Қодировга қўнғироқ қилди ва пулларни кечки пайт "Русалка" кафеси олдига олиб келишини тайинлади. Кеч киришини интизорлик билан кутган И.Давлатовга гуруҳ сардори қўнғироқ қилиб, иши чиқиб қолганини, пулларни эртага етказишини айтди. Келишилганидек, эртасига соат ўн бирларда А.Қодиров пулларни институтга олиб борди. Бу иш хавфли эканини тушунган И.Давлатов пулларни Жонибек орқали олишни мақсад қилди. Бироқ, ушбу пуллар ёш домланинг қўлигача етиб келмади. Ачинарлиси, унинг қўлларига пулнинг ўрнига темир халқалар келиб тушди.\nИккинчи ҳолатга ҳам тўхталмай иложимиз йўқ. Боиси, Қавмиддин Омонов ҳам ушбу таълим даргоҳида Чизмачилик ва чизма геометрия кафедраси ўқитувчиси. Ёш бўлишига қарамасдан салоҳиятли, ўз фанининг билимдони. Бироқ, эгаллаган илмига амал қилмагани учун эл-юрт олдида унинг юзи шувут бўлди. Айни юқорида қайд этилган гуруҳ талабалари учун Қ.Омонов биринчи семестр якуни бўйича "3" баҳога 80 минг, "4" баҳо учун 100 минг, "5" баҳога эса 120 минг "ставка" белгилаб берди.\nБироқ бу "қаҳрамон"имиз ҳам ниятига ета олмади. Институтнинг Чизмачилик ва чизма геометрия кафедрасининг мудири хонасида талабаларни қақшатиб йиғилган 1 млн. 225 минг сўм пулни олаётган вақтда ҳуқуқни муҳофаза қилувчи органлар ходимлари томонидан қўлга олинди.\nИнститутнинг "Электротехника ва ишлаб чиқаришда ахборот коммуникация технологиялари" факультетининг диспетчери вазифасида ишлаган Шерзод Ярашов талабалардан пул ундиришнинг ўзига хос усулини ўйлаб топди. Институтнинг 2-босқич талабаси Муроджон Сирожов қандайдир сабабларга кўра рейтинг дафтарчасини вақтида қўлига ололмади. Сабабини суриштирганда эса Ш.Ярашов унга нисбатан ўзининг ўйлаб қўйган режаси асосида жавоб берди.\n— Сенинг рейтинг дафтарчанг деканда, — деди Ш.Ярашов. — Имтиҳонларни топширишинг учун у кишидан рейтинг дафтарчангни олишинг керак. Бунинг учун эса..., — ўйланиб туриб гапини давом эттирди диспетчер, — бироз харажатлари бор.\n— Бу ишга ўзингиз ёрдамлашиб юборинг. Майли харажатлари бўлса ҳам..., — деди талаба.\n— У кишига 300 "кўки"дан беришимиз керак.\n— Уч юз! — М.Сирожов бир қалқиб тушгандек бўлди. — Бунча пулим йўқ.\nОрадан маълум вақт ўтгандан сўнг, М.Сирожов амаллаб қарз-ҳавола қилиб 200 АҚШ доллари топганини айтди. Бу "янгилик"ни эшитган Ш.Ярашов институт ҳудудидаги академик лицейнинг чет тиллар кафедраси ўқув биноси олдида учрашишни айтди. Найранг ўйлаб топиб, мўмай пулни қўлга киритмоқчи бўлган Ш.Ярашов талабанинг қўлидан 200 АҚШ долларини олганида ҳуқуқни муҳофаза қилувчи органлар ходимлари томонидан қўлга олинди.\nТафсилотлари келтирилган жиноят ишлари бўйича суд ҳукмига биноан судланувчилар И.Давлатов, Қ.Омонов ҳамда Ш.Ярашовларга Ўзбекистон Республикаси ЖКнинг тегишли моддаларига асосан жазо тайинланди.\nБухоро шаҳар прокурори\nКатегория: BAXS - TORTISHUV / FIKR MULOHAZA | Просмотров: 650 | | Теги: Yangilik, newsuz, uznews, xabarlar, habarlar, Новости, Yangiliklar, ahborot, news | Рейтинг: 0.0/0


Колумбияда осма кўприкнинг қулаши оқибатида 11 киши ҳалок бўлди\n08:25 / 10.01.2017\nКолумбияда осма кўприкнинг қулаши оқибатида ҳалок бўлганлар сони 11 кишига етди. Бу ҳақда мамлакат қутқарув хизматлари хабар берган.\n"Бизда бўлган маълумот 11 киши ҳалок бўлганидан далолат беради", - дея Колумбия ҳалокат хатарларини бошқариш бўйича давлат миллий хизмати директори Карлос Иван Маркеснинг сўзларини келтиради Мексиканинг Informador портали.\nМаҳаллий ҳукумат маълумотларига кўра, фожиа душанба куни эрталаб Вильявисенсио шаҳрида юз берган. Ҳалок бўлганлар орасида болалар, жумладан бир ярим ёшли гўдак ҳам бор. У ҳодиса рўй берган пайт онасининг қўлида бўлган. Конструкция баландлиги 10-15 метрни ташкил қилгани айтилмоқда.\nХабарга кўра, 13 киши жароҳат олиб, касалхонага олиб кетилди.\nКолумбия осма кўприк


Шеффилд университети олимларининг таъкидлашича, инсон миясида инсон ҳис-туйғуларининг симсиз “сканери” ишлайди. Бу “сканер” Wi-Fi симсиз алоқа каби ишлайди.\nОлимларнинг фикрича, бош миядаги “тўлқинли жараёнлар” атроф-муҳит ва одамларнинг ижтимоий фаоллиги ва хатти-ҳаракатларини ўрганиб, инсон ҳақида тасаввурни шакллантиради. Инсон мияси ичидаги “тўлқинлар” фаоллиги мос келганда улар нафақат “бир тўлқинда мулоқот қилиш”га қодир бўладилар, балки гуруҳ бўлиб маълум мусиқий ёки диний йиғилишларга ташриф буришлари мумкин.\nОлимларнинг таъкидлашича, гуруҳий мия фаоллиги айниқса қизиқдир: айнан шу жиҳат сабабли “қизиқишлар бўйича гуруҳлар” – мия фаоллиги бир-бирига яқин одамларни бирлаштирувчи ижодий уюшмалар, клублар ва бошқа кўплаб ижтимоий тузилмалар вужудга келади.\n18:10 / 16.10.2017


Секин-асталик билан кўплаб давлат хизматлари ДХА марказлари орқали бажарилиш имкониятлари яратилмоқда. Бу қувонарли ҳол, албатта. Аммо баъзи жуда зарур давлат хизматлари ҳам борки, уларга ҳар бир фуқаро умрида камида бир марта дуч келади. Масалан, «загран» паспорт ёки фуқаролик паспортини расмийлаштириш.\nАйниқса, Тошкент шаҳрида истиқомат қилувчи «прописка»сиз фуқаролар учун бу анча «бошоғриқ» жараёнга айланган. Технологик ривожланиш, «рақамли иқтисодиёт» ҳақида кўп гапирамиз-у, бирламчи масалалар ҳал қилиниши пайсалга солинмоқда.\n«Паспорт столи» режими йиллар давомида ўзгармай келяпти. Фуқаролар ҳануз пойтахтдаги иш, ўқишини ташлаб, доимий яшаш ҳудудига бориб, паспорт расмийлаштиришга мажбур бўлмоқда. Ҳам вақтидан, ҳам нақдидан кечишга мажбур бўлаётган халқ учун қулайликлар қаерда қолади?\nСаволлар кўп, жавобни қидириб кўрамиз. Одамларнинг миллионлаб пуллари кўчага сарфланишига сабаб бўлаётган жараёнга масъул ташкилотлар қандай муносабатда?\n«Вақтинчалик турар жойидан «загран» паспорт олиш кўриб чиқиляпти»\nИИВ Миграция ва фуқароликни расмийлаштириш бошқарма бошлиғи ўринбосари Нодир Зияев:\n«2019 йилнинг январь ойидан бошлаб миграция ва фуқароликни расмийлаштириш бўлимлари томонидан хорижга чиқиш биометрик паспортлари расмийлаштириб берилмоқда. Фуқароларга енгиллик яратиш мақсадида амалдаги меъёрий-норматив ҳужжатларга тегишли ўзгартишлар, яъни фуқароларни вақтинчалик ҳисобга олинган жойлардаги миграция ва фуқароликни расмийлаштириш бўлинмалари томонидан хорижга чиқиш биометрик паспортини олиш имконияти яратилади. Ҳужжат лойиҳаси Вазирлар Маҳкамаси томонидан кўриб чиқилмоқда. Кекса, ўзгалар парваришига муҳтож, ҳаракатланиши чегараланган ва ногиронлиги бўлган шахсларга биометрик паспортни расмийлаштириш ва бериш уларнинг доимий яшаш жойига чиқиш орқали мобил қурилма билан амалга оширилмоқда».\n«Президент қарорида Тошкентда вақтинча яшайдиганлар манфаати инобатга олинмаган»\nДавлат хизматлари агентлиги Тошкент шаҳар бошқармаси бош маслаҳатчиси Ойбек Ҳасанов:\n«2019 йил 26 декабрда «Ўзбекистон Республикаси фуқаросининг хорижга чиқиш биометрик паспортини расмийлаштириш ва бериш тизимини яратиш ҳамда Ўзбекистон Республикаси биометрик паспорт тизимини модернизация қилишга доир қўшимча чора-тадбирлар тўғрисида»ги Президент қарори қабул қилинди. Унда Тошкент шаҳрида вақтинча истиқомат қилувчилар манфаати инобатга олинмаган. Қарорнинг 17-бандида фуқаролар хорижга чиқиш биометрик паспортини олиш учун доимий рўйхатда турадиган жойларидаги маълумотларни йиғиш пунктига ёки консуллик рўйхатига олинган маълумотларни йиғиш пунктига мурожаат қиладилар, деб белгиланган. Шу тизимни электрон онлайн тарзда жорий қилиш мумкинмиди?\n«Давлат хизматлари ягона реестрини тасдиқлаш тўғрисида»ги Ўзбекистон Республикаси Адлия вазирлиги ҳамда Ўзбекистон Республикаси Президенти ҳузуридаги Лойиҳа бошқаруви миллий агентлигининг қарори қабул қилинди. Бу қарор иловасида «Ўзбекистон Республикаси фуқаросига биометрик паспорт бериш» 97-банд билан давлат хизмати сифатида эътироф этилган. Шундай бўлса-да, «загран» паспорт ва фуқаролик паспортини расмийлаштириш Ўзбекистон ҳудудида давлат хизматларини кўрсатиш соҳасида ягона сиёсатни амалга оширувчи ташкилот (Ўзбекистон Республикаси ҳузуридаги Давлат хизматлари агентлиги) зиммасига юклатиш масаласи очиқ қоляпти.\n«Загран» паспортни ДХА орқали бериш режалаштирилган»\nАдлия вазирлиги ҳузуридаги Давлат хизмат агентлигининг маълумот беришича, фуқароларга хорижга чиқиш ва фуқаролик паспортларини расмийлаштиришни давлат хизматлари марказлари орқали жорий этиш режалаштирилган. Келгусида ваколатли органлар билан биргаликда ушбу масала кўриб чиқилади. Ҳозирча бу хизмат жорий этилмаган.\nКўриниб турганидек, «загран» паспорт масаласи ҳали-бери ўзгармаса керак. Икки ташкилот ҳам аниқ фикр айтмаяпти. ДХА ва ИИВ ўзаро келишиб, фуқаролар қулайлиги масаласини ўйлаб кўриши керакдир, балки. Ҳайдовчилик гувоҳномаси каби «загран» паспортни иккала идорадан олиш шароитини яратиш лозим. Бошқача айтганда, фуқароларга танлов имкониятини бериш керак.\nЯқинда ўзим доимий яшаш ҳудудимдаги Миграция ва фуқароликни расмийлаштириш бўлимига бориб, «загран» паспорт расмийлаштирдим. Ишлаш тартиби жуда оддий. Давлат хизматлари агентлиги марказларида ҳам худди шундай техник имкониятларни етарли. Асосий вазифа Вазирлар Маҳкамаси ҳузуридаги Давлат Персоналлаштириш Маркази томонидан амалга оширилади. Демак, бу ўринда миграция ва фуқароликни расмийлаштириш бўлимлари фақатгина воситачи вазифасини бажармоқда. ДХА марказлари ҳам жараёнда биргаликда фаолият олиб бориши учун ҳеч қандай монелик бўлмаслиги керак. Хавфсизлик нуқтайи назаридан бу ваколат ҳозирча ИИВда қолдирилиши керак, деган фикр билдирилиши аниқ. Бунга ҳам таклиф бор: ДХА марказларида миграция ва фуқароликни расмийлаштириш бўлимлари очилиши керак. Фуқаро хоҳласа ўзи доимий яшаш ҳудудидан, хоҳласа исталган ДХА марказларидаги миграция ва фуқароликни расмийлаштириш бўлимларидан паспорт олиш тизимини йўлга қўйиш вақти келди.\nКейинги йили «паспорт стол» мавзуси янада долзарблашади. 2021 йилда биометрик паспортнинг амал қилиш муддати тугайди ва миллионлаб фуқаролар яна сарсонгарчиликни бошдан кечиришига тўғри келади. Бу масалада икки ташкилот алоҳида қутбларга ажралмасдан якдиллик билан ҳаракат қилиши мақсадга мувофиқ бўларди. Давлат хизматлари ягона реестрида фуқаролик паспортини алмаштириш ва чет элга чиқиш рухсат ёзуви (стикер) (эндиликда хорижга чиқиш биометрик паспорти)ни расмийлайтириш давлат хизмати, дея эътироф этилган. Демак, ИИВнинг бу ваколати ДХАга ўтказилиши учун ҳуқуқий асос бор.\nНега бу жараённи амалга ошириш ҳануз пайсалга солинаётгани катта сўроқ остида қолмоқда. «Ҳаммаси инсон манфаатлари учун!», деган гаплар фақат оғизда ва қоғозларда эмас, амалиётда ҳам кўринсин.


Алдов билан аёлнинг узугини ўғирлаган фирибгар...\n29.01.2019 19:20 0 1488\n2018 йил 27 январь куни номаълум шахс Мирзо Улуғбек туманида Олмазор туманида яшовчи М.Н.исмли аёлни алдаш йўли билан ишончига кириб, қўлидан узугини ечиб олиб кетган. Бу ҳақда Ўзбекистон Республикаси ИИВ Жамоатчилик ва оммавий ахборот воситалари билан алоқалар бошқармаси хабар берди.\n«Ҳолат юзасидан жиноят иши қўзғатилган. Кўрилган чоралар натижасида ушбу жиноятни Фарғона вилояти Тошлоқ тумани «Қўрғонча» МФЙда яшовчи 41 ёшли Тўлқин Абдуқодиров содир этганлиги аниқланиб, қидирув эълон қилинган. Тергов давом этмоқда» дейилади ИИВ хабарида.\nАввароқ, ИИВ уйидан машинада чиқиб, қайтиб кетмаган фуқаро ҳақида хабар берганди.\nфирибгар Мирзо Улуғбек тумани узук


Коронавирус пандемияси даврида - иқтисодиёт! » xatirchi.uz\nxatirchi.uz » Янгиликлар » Коронавирус пандемияси даврида - иқтисодиёт!\nКоронавирус инфекцияси тарқалишига қарши курашиш ва бошқа глобал хавф-хатарлар даврида макроиқтисодий барқарорликни, иқтисодиёт тармоқлари ва соҳаларининг узлуксиз ишлашини таъминлаш, ташқи иқтисодий фаолиятни рағбатлантириш, аҳолини самарали ижтимоий қўллаб-қувватлаш, мамлакат аҳолиси даромадлари кескин пасайиб кетишининг олдини олиш мақсадида давлатимиз раҳбари Муҳтарам Президентимиз томонидан “Коронавирус пандемияси ва глобал инқироз ҳолатларининг иқтисодиёт тармоқларига салбий таъсирини юмшатиш бўйича биринчи навбатдаги чора-тадбирлар тўғрисида” 2020 йил 19 мартдаги ПФ-5969 ҳамда “Коронавирус пандемияси даврида аҳоли, иқтисодиёт тармоқлари ва тадбиркорлик субъектларини қўллаб-қувватлашга доир қўшимча чора-тадбирлар тўғрисида” 2020 йил 3 апрелдаги ПФ-5978 сонли фармонлари қабул қилинди. Мазкур фармонлар доирасида юридик шахслар ҳамда якка тадбиркорларга солиқ ва кредит масалалари бўйича бир қатор имтиёзлар белгилаб берилган. Ушбу фармонларнинг тегишли бандларидан барча ҳудудлар сингари туманимиздаги тадбиркорлик суъбектлари ҳам фойдаланишмоқда.\nЕтакчи мутахассис С.Нуриддинов\nМуаллиф:admin, Кушилган сана: 19.05.2020, Кўрилган: 30 Чоп этиш


Истеъмолчи авиачиптадан уч йилгача фойдаланиш ҳуқуқини олди - Darakchi\nЖАМИЯТ 29.07.2021, 19:04\nТеглар: истеъмолчи, авиачипта\nМарғилон шаҳар истеъмолчилар ҳуқуқларини ҳимоя қилиш жамияти томонидан Қиргули МФЙ ҳудудида яшовчи З.Усмоновнинг Ўзбекистон Республикаси Бош Прокуратурасининг ишонч телефонига мурожаати ўрганилган.\nБу ҳақда Марғилон шаҳар ИҲҲҚ жамияти мутахассиси Саидхон Хапизов хабар қилди.\nУндан маълум бўлишича, мурожаат эгасининг фарзанди 2021 йилнинг июнь ойида Марғилон шаҳрида жойлашган авиакассадан Қирғизистон Республикаси орқали Россия Федерациясига учиш учун 3 000 000 (уч миллион) сўмга авиачипта сотиб олган.\nБироқ кейинчалик узрли сабаб билан уча олмаслиги маълум бўлгач, авиакасса масъулларига ушбу масалада мурожаат қилиб, авиачипта пулини қайтарилишини сўраган.\nАвиакомпания вакиллари эса унга ушбу ҳолатда авиачипта учун тўланган пулни тўлиқ эмас, балки унинг 400 000 (тўрт юз минг) сўминигина қайтара олишларини маълум қилганлар.\nМурожаат мутахассислар томонидан ўрганилиши жараёнида истеъмолчи ва авиакасса раҳбарининг мулоқоти таъминланган ҳамда уларга Ўзбекистон Республикасининг “Истеъмолчиларнинг ҳуқуқларини ҳимоя қилиш тўғрисида”ги ва “Жисмоний ва юридик шахсларнинг мурожаатлари тўғрисида”ги Қонунлари тушунтирилган.\nАвиакасса раҳбарига юзага келган ҳолатда истеъмолчига авиачипта пули қайтарилиши лозимлиги ёки бунга муқобил вариант сифатида парвоз муддатини бошқа пайтга кўчириб бериш зарурлиги тушунтирилган.\nОлиб борилган тушунтириш ва тарғибот ишлари натижаси билан ҳамда ҳар икки томоннинг розилиги асосида истеъмолчи чиптаси уч йил муддатгача фойдаланиш ҳуқуқи билан узайтирилиб берилган.\nРиштон тумани Узун кўча маҳалла фуқаролар йиғинида истиқомат қилувчи И.Султонов Ўзбекистон истеъмолчилар ҳуқуқларни ҳимоя қилиш жамиятлари Федерациясининг PotrebitelUz_bot телеграмм боти орқали мурожаат йўллаган. Бу ҳақда...\nТошкентда 28.000.000 эвазига фуқарога авиачипта олиб беришни ваъда қилган шахс ушланди. Бу ҳақда пойтахт ИИБ хабар берди.Қайд этилишича, 5-октябрь куни тахминан соат 11.00 да 31...


МАТОНАТЛИ СПОРТЧИЛАРИМИЗ МУНОСИБ РАЁБАТЛАНТИРИЛДИ - Ўзбекистон овози газетаси\nМАТОНАТЛИ СПОРТЧИЛАРИМИЗ МУНОСИБ РАЁБАТЛАНТИРИЛДИ\nБугун қаерга борманг, халқимиз паралимпиячиларимиз ҳақида ифтихор билан гапирмоқда. Уларнинг матонати, жасорати тўғрисида тўлқинланиб фикр билдиришяпти.\nСўнгги бир ойда мамлакатимиз спортчиларининг улкан ютуқлари бир-бирига уланиб кетди. Дастлаб XXXI ёзги Олимпия ўйинлари қаҳрамонларини олқишлаган бўлсак, энди навбат паралимпиячиларимизга келди.\nПойтахтимиздаги Олимпия шон-шуҳрати музейида XV ёзги Паралимпия ўйинлари ғолиб ва совриндорларини тақдирлаш маросими бўлиб ўтди.\n2016 йилнинг 7-18 сентябрь кунлари Бразилиянинг Рио-де-Жанейро шаҳрида ўтказилган XV ёзги Паралимпия ўйинларида иштирок этган спортчиларимиз 8 олтин, 6 кумуш ва 17 бронза медални қўлга киритди. Бунинг натжасида 160 дан ортиқ давлат орасида умумжамоа ҳисобида 16-ўринни эгалладик.\nЎзбекистон Республикаси Президенти вазифасини бажарувчи Шавкат Мирзиёевнинг 2016 йил 19 сентябрдаги Фармойишига мувофиқ Паралимпия ўйинларининг ғолиб ва совриндорларига пул мукофотлари ажратилди. Шунингдек, уларга Ўзбекистон Миллий олимпия қўмитаси ҳузуридаги Олимпиячиларни қўллаб-қувватлаш жамғармаси томонидан «Malibu» маркали енгил автомобиллар тақдим этилди.\nМираброр УСМОНОВ, Миллий Олимпия қўмитаси президенти:\n— Ўзбекистонлик спортчиларнинг энг катта ютуғи шундаки, уларнинг қалбида Ватанига, Халқига, Президентига бўлган кучли муҳаббат бор. 2016 йил ўзбек спорти тарихида янги саҳифалар очди. Ютуқлар яхши. Лекин уларни давом эттириш, янада юксалтириш ундан ҳам муҳимдир. Бугун биз ҳаммамиз бир тану бир жон бўлиб, келажакда ўтказиладиган мусобақаларда бу натижалар тасодиф эмаслигини исботлашимиз керак. Куни кеча Токио олимпиадасига тайёргарлик кўриш тўғрисидаги ҳужжатга имзо чекдим. Бу кейинги олимпиада учун ҳаракат бошлаб юборилганини кўрсатади. Умид қиламизки, Японияда бундан ҳам юксак марраларни забт этамиз.\nФирдавс МУСАБЕКОВ, Паралимпия ўйинлари ғолиби:\n— Халқимизга, ҳукуматимизга барча спортчилар номидан катта раҳмат айтмоқчиман. Бизнинг бу ютуқларга эришишимизда, Биринчи Президентимиз Ислом Каримовнинг бебаҳо хизматлари бор. У кишининг спортга бўлган эътибори ва ғамхўрлиги туфайли улкан натижаларга эришдик. Мамлакатимизда барча талабларга жавоб берадиган спорт комплекслари қурилган. Уларда шуғулланган, тобланган спортчилар бугун дунё миқёсидаги мусобақаларда Ватанимиз шарафини муносиб ҳимоя қилишмоқда.\nОчиғини айтганда, ана шундай имкониятларга эга бўла туриб, чемпион бўлмасликнинг ҳам иложи йўқ.\nСевинч САЛАЕВА, Паралимпия ўйинлари бронза медали соҳиби:\n— Мен Паралимпия ўйинлари совриндори бўлганимдан жуда бахтиёрман. Куни кеча юртимизга қайтиб келдик. Бугун Олимпия шон-шуҳрати музейида бизни кутганимиздан ҳам ортиқ тақдирлашди. Ўзбекистондек юрт ҳеч қаерда йўқ. Халқимизга, мураббийларимизга, ота-онамизга мингдан-минг раҳмат.\nЎткиржон НИҒМАТОВ, Паралимпия ўйинлари ғолиби:\n— Албатта, ҳар бир спортчи ўз олдига юксак мақсадлар қўяди. Олимпиадада иштирок этишни, ғалаба қозонишни ҳамма истайди. Мен ҳам Паралимпия ўйинларида қатнашишни орзу қилардим. Бунга эришиш осон бўлмади. Бунинг учун жуда кўп тўсиқлардан ўтиш керак эди. Мураббийларимиз билан биргаликда ана шунга эришдик.\nАҳрор БОЗОРОВ, Паралимпия ўйинлари бронза медали соҳиби:\n— Мазкур Паралимпия ўйинларида бронза медалини қўлга киритдим. Ваъда бериб айтаманки, Токио паралимпиясида бу медаль албатта олтин бўлади. Бизни бугун юксак даражада тақдирлашди. Бундан жуда ҳам миннатдормиз.\nОдил ТУЛЕНДИБАЕВ, Паралимпия ўйинлари ғолиби:\n— Жисмоний имконияти чекланган одамлар тушкунликка тушиб қолган вазиятларни кўп кўрганмиз. Мен ўйлайманки, одам ҳар қандай ҳолатда ҳам олдинга интилиши, ўз олдига катта мақсадлар қўйиши зарур. Бугун Ўзбекистонда паралимпия спортчилари ҳеч кимдан кам бўлмаган даражада эъзозланяпти. Бунинг учун давлатимизга раҳмат. Биз Риода 31 медални қўлга киритдик. Кейинги мусобақаларда бундан ҳам кўпроқ медаллар шодасига эга бўламиз.\nТурсунпошша НУРМЕТОВА, Паралимпия ўйинлари бронза медали соҳиби:\n— Юртимиз азалдан полвонлар ватани бўлган. Бизда унча-мунча эркакларнинг курагини ерга теккизган аёл курашчилар ҳам кўп. Болалигимда улар ҳақида эртаклар айтиб беришарди. Ўша пайтда менда ҳам курашчи бўлиш истаги туғилган. Юртимизда аёллар спортини ривожлантиришга берилаётган юксак эътибор сабабли менда ҳам дзюдо билан шуғулланиш имкони пайдо бўлди. Устозларимнинг ўгитларига амал қилиб, Паралимпия ўйинларида совриндор бўлдим. Натижаларимни янада яхшлаш учун бор кучим билан ҳаракат қиламан.\nФеруз САИДОВ, Паралимпия ўйинлари бронза медали соҳиби:\n— Биз Рио паралимпиадасида ўзбек спортчиларининг қандай кучга эга эканлигини кўрсатишга ҳаракат қилдик. Шахсан мен бу олимпиадада иштирок этишни жуда истагандим. Тўғри, бироз омад етишмади. Насиб бўлса, ҳозирги натижам билан чекланиб қолмай, кейинги Паралимпия ўйинларида ва халқаро турнирларда ғалаба қозонишга сўз бераман.\nФотима ОМИЛОВА, Паралимпия ўйинлари ғолиби:\n— Авваламбор бу ғалаба фақатгина менинг ютуғим эмас. Унда юртимиз, халқимиз ва Биринчи Президентимизнинг хизматлари катта. Агар бизга шундай шароитлар яратиб берилмаганда бугунги натижалар бўлмасди. Паралимпия ўйинларида дастлаб бронза медалини қўлга киритдим. Кейинги баҳсларда эса кумуш медаль насиб этди. Бироқ менинг мақсадим олтин олиш эди ва учинчи уринишда бу мақсадимга эришдим. Мен бахтли ўзбек қизиман.\nМиран САҲАТОВ, Паралимпия ўйинлари бронза медали соҳиби:\n— Бизни шу ғалабаларни қўлга киритишимиз йўлида тинимсиз қўллаган, халқимизга терма жамоамиз номидан миннатдорлик билдираман. Мени тақдир тақозоси билан кўзларим кўрмай қолди. Аммо тушкунликка тушмадим. Ҳаётнинг оғир қийинчиликларига бардош бериб, шу кунларга етиб келдим. Бундан 6 йил аввал енгил атлетиканинг югуриш турлари билан шуғуллана бошладим ва бу менинг ҳаётим мазмунига айланди. Кейинчалик эса Франция, Англия каби давлатларда бўлган халқаро турнирларда иштирок этиб, юртимиз шарафини ҳимоя қилдим.\nБиз, тўрт киши қўлга киритган эстафета бронза медали саноқ бўйича битта ҳисобланади. Бизга ажратилган пул мукофоти тўрт кишига бўлиб берилиши керак эди. Бироқ Фармойишга асосан ҳар биримизга алоҳида пул мукофоти бериладиган бўлди. Ана шу биргина мисолнинг ўзи ҳам бизга кўрсатилаётган юксак эътибор ва қадрнинг намунаси, деб биламан.\nМавлон ҲАЙДАРОВ, 2014 йилги Пара Осиё ўйинлари ғолиби:\n— Мусобақада қатнашган ҳар бир спортчи ғолиб бўлавермайди. Рио паралимпия ўйинларида менинг омадим келмади. Совриндор бўла олмадим. Лекин мен ҳам чемпионларга аталган «Malibu» автомобили билан тақдирландим. Менга ўхшаб совриндор бўла олмаган бошқа спортчиларга ҳам автомашина топширилди. Шунча йилдан бери спортнинг ичида юрган бўлсам, бунақа эътиборни кўрмаганман. Ўзбекистонда инсон қадри ҳамиша баланд.\nТадбирда Ўзбекистон Республикаси Бош вазирининг ўринбосари Адҳам Икромов сўзга чиқди.


Фермерга кун борми?\n15 май 2021, Тошкент вақти: 16:18\nЎзбекистонда расман рўйхатга олинган "Эзгулик" инсон ҳуқуқлари жамияти фаоллари¸ президент фармонини бажариш баҳонасида ҳимоясиз фермерларга нисбатан зулм ва адолатсизликнинг янада кучайганини билдирмоқдалар.\nАксар Ўзбекистон фермерларининг иш ва турмуши оғирлашгандан оғирлашаëтган кўринади. Инсон ҳуқуқлари фаолларига фермерлардан тушаëтган шикоят аризалари тахламининг қалинлашаëтгани¸ шундан далолат бермоқда.\nЎзбекистон президентининг фермерлар ерларини оптималлаштириш ҳақдаги қарори ижросидан сўнг, фермерлар орасида бу қарорга норозилар кўпайди.\n“Эзгулик” инсон ҳуқуқларини ҳимоя қилиш жамияти тарқатган хабарга кўра, бу қарорда фермерлар мажбуран эмас, балки ўз ихтиёрлари билан бирлашиши қайд қилинган. Бироқ маҳаллий ҳокимлар деҳқонлардан ерларни мажбуран тортиб олдилар, уларнинг арзу-шикоятлари эса юқори идоралар томонидан қаноатлантирилмади.\n“Эзгулик” тарқатган матбуот шарҳида айтилишича, авторитар режим ҳукм сураётган Ўзбекистонда мамлакат президентининг¸ ҳатто оғзаки айтган гаплари ҳам коррупцион тўдаларнинг манфаатларига хизмат қилади.\nБу тўдалар ўз манфаатлари йўлида президент айтган топшириқлар ва у чиқарган қарорларни тескарисига бажарадилар. Фермер хўжаликлар ерлари ислоҳотида ҳам айнан шу нарса юз берди.\nМаҳаллий ҳокимлар қарорни рўкач қилиб, фермерлар ерларини ҳокимият заҳира фондига қайтариш ва у ерларни ишончли одамларига пуллаш учун фермерлардан мажбурий аризалар ёздириб олдилар. Кўп ҳолатларда эса бу аризалар қалбакилаштирилди.\n“Эзгулик” жамиятининг сирдарёлик фаоли Карим Бозорбоев фикрича¸ президентнинг ерларни оптималлаштириш ҳақидаги қароридан сўнг фермернинг шўрига шўрва тўкилди:\n- Президент фармойишидан кейин туман ҳокимлари шундай ҳолатларни содир этишдики¸ уч кун ичида “Оқ олтин тумани фермерларини муқобиллаштирдик” деб¸ юқорига ўз ҳисоботларини олиб бориб топширишди.\nЎша ҳисоботларнинг орқасидан фермерларимиз шундай жабр кўриб қолдики¸ бу ҳолат юзасидан ҳурматли юртбошимиз¸ президентимизга қилинган мурожаатлар вилоят миқëсига¸ вилоят миқëсидан туман миқëсига ўтказилди. Тумандагилар эса “Содир этилган бу ҳолатлар ўз тасдиғини топмади” деб юқорига хат жўнатишаяпти¸ дейди Карим Бозорбоев.\nКарим Бозорбоев сўзларига кўра, вилоятдаги 22 нафар фермер уларга ва уларнинг ерларига нисбатан юритилган адолатсиз сиёсат юзасидан вилоят хўжалик судига мурожаат қилган. Бироқ:\n- Ўз талаб ва эътирозларини далилий ҳужжатлар билан асослаб беришига қарамасдан¸ Сирдарë вилоят хўжалик судида бирорта иш ижобий ҳал бўлгани йўқ.\nҲамма суд жараëнларида мансабдор шахсларнинг¸ ҳокимиятнинг манфаатини ҳимоя қилган ҳолда “фермерларнинг даъво аризалари рад қилинсин” деган ҳал қилув қарорларини чиқаришаяпти¸ дейди Карим Бозорбоев.\nКарим Бозорбоев фермерлар ерларини ихтиёрий тарзда эмас, балки мажбурий тарзда бирлаштирилаётганига шундай мисоллар келтиради:\n- Мана бизнинг Оқ олтин туманидаги “Жондор ота” фермер хўжалиги ўз ер майдонида фаолият юритиб келаëтган эди. Унинг номидан 9 октябр куни ҳоким номига ер майдони ижара шартномасини бекор қилиш бўйича мансабдор шахсларнинг ўзлари ариза ëзишган.\nШунинг билан бирга ўртасига қоғоз қўйган ҳолатда маҳкаманинг муҳрини босиб¸ имзоларни сохталаштириб унинг номидан қарор чиқариб юборишган.\nБу ҳолатни “Жондор ота” фермер хўжалиги январ ойининг охирларида билган ва бизга мурожаат қилди. Биз ушбу ҳолатни ўрганиш жараëнида шундай нарсаларни кузатдикки¸ бу ҳужжатнинг қалбаки қилинганини судда асослаб берганимизга қарамасдан суд “даъво аризаси рад қилинсин” деган ҳал қилув қарорини қабул қилди.\nУлар ҳали қилув қарорини Ўзбекистон республикаси номидан деб кўрсатаяпти. Бу дегани бизнинг Ўзбекистонда мана шундай ҳолатлар мавжуд дегани.\nФермерни биз иккинчи даражали шахс сифатида кўрамиз¸ деган нарсани ўша ерда намоëн қилишмоқда¸ дейди Карим Бозорбоев.\nКарим Бозорбоев фермерлар ерларининг ноқонуний ва мажбурий тарзда тортиб олингани хусусида яна ўнлаб мисоллар келтирди. Унинг айтишича, бу қарорнинг бажарилишини ҳеч қачон ихтиёрий тарзда деб айтиб бўлмайди:\n- Бизда президент фармойишида кўрсатилганидай фермерлар фаолиятини ўрганиб чиқиб¸ ихтиëрий бир-бирига қўшилсин¸ ҳамкорликда ишласин деган ҳолатларни бизнинг туман ҳокимлари нотўғри талқин қилган ҳолда “ихтиëрий” деган сўзнинг орқасига “мажбурий” деган сўзни қўшиб қўйишаяпти ва шу тариқа иш олиб боришаяпти¸ дейди Карим Бозорбоев.\nҚорақалпоғистоннинг Хўжайли туманидан бўлган фермер Қубей Ортиқов ҳам, президент қарори маҳаллий ҳокимлар томонидан қаллобларча бажарилганини айтади:\n- Бу ерда қаллоблик юз берди. Президентнинг нияти тузук. У “фермер хўжаликлари бақувватроқ бўлсин¸ кенгроқ ерга эга бўлсин¸ бирдамлик бўлсин” деган ниятда қилди.\nШахсан мен президентдан розиман. Мен ҳам фермерман. Ер сал каттароқ бўлса¸ алмашлаб экишни амалга ошириш мумкин. Лекин бизнинг Хўжайли туманидаги кўп жойларда қаллоблик юз берди. Кўп фермерлар “Мен ариза берганим йўқку¸ нимага менинг еримни унга берасан?” деб йиғлаб юрибди.\nБиттасининг ерини олиб¸ иккинчисига сотаяптида. Гапнинг қисқаси президентнинг фармонини ниқоб қилиб ер сотаяпти. Ҳақ-ҳуқуқларини тушунган одамлар "ерни топшираман" деб ариза ëзмаяпти.\nМилиция бошлиғи келиб¸ ариза ëзмаëтган фермерларнинг муҳрини уйидан олиб кетган¸ дейди Қорақалпоғистоннинг Хўжайли туманидан бўлган фермер Қубей Ортиқов.\nИнсон ҳуқуқи ҳимоячиларининг айтишларича, фермерларнинг бу адолатсизликлардан президентга ёзган шикоятлари кўриб чиқилиши учун яна маҳаллий ҳокимларга қайтиб келяпти. Маҳаллий ҳокимлар эса ўз билганларича иш қилмоқдалар.


Муҳаббат нима ? » Шерлар, туш табири, Афоризмлар, Маноли сузлар 2022 - Vatanda.CoM\nVatanda.Com » Ислом » Муҳаббат нима ?\nМуҳаббат бу- Росулуллоҳ саллоллоҳу алайҳи ва саллам ҳижрат қилган кечаларида у зотнинг ўринларида тўшакда ухлаган Али розиёллоҳу анҳудир. У Росулуллоҳ саллоллоҳу алайҳи ва салламни қавмлари ўлдириш учун жамланганини билар ва бу тўшакда у зотнинг ўрниларида қатл қилинишига аниқ ишонар эди.\nМуҳаббат бу- Росулуллоҳ саллоллоҳу алайҳи ва салламга руҳини, обрўсини, молини фидо қилган Абу Бакрдир розиёллоҳу анҳудир. Уни Қурайш кофирлари уриб ҳушидан кетказишганда ҳушига келиб аввал айтган гапи " Росулуллоҳга нима бўлди" бўлган эди.\nМуҳаббат бу- Бани Динорлик саҳобиядир. Саҳобалар унинг эри, отаси ва биродари Уҳудда шаҳид бўлишганида унга таъзия билдиришди. У эса Росулуллоҳ алайҳис салоту вас саломни қидирар эди. Унинг кўзи Росулуллоҳ саллоллоҳу алайҳи ва салламга тушгач шундай деди: " Сиз тирик экансиз, бошқа мусибатлар ҳеч нарса эмас, ё Росулаллоҳ".\nМуҳаббат бу- Савбон розиёллоҳу анҳудир. Бир куни у ранги синиққан ҳолда Росулуллоҳ саллоллоҳу алайҳи ва салламга кўринди. Росулуллоҳ саллоллоҳу алайҳи ва саллам ундан сўрадилар : " Нега рангинг ўзгарган ? " . У деди: " Менга ҳеч қандай касаллик ёки оғриқ йўқ. Аммо сизни кўрмай йўқотиб қўйсам соғиниб қолаяпман".\nМуҳаббат бу- Ҳубайб розиёллоҳу анҳудир. У зотни асир олиб ўлдириш учун дор остига олиб келишди. Сўнгра улардан бири Ҳубайбга: " Ҳозир ўрнингда Муҳаммад бўлишини ҳоҳлармидинг ?"-деди. Ҳубайб унга : " Аллоҳга қасамки, мен аҳлим ва авлодим ҳузурида тинчгина ўтириб Муҳаммадга бир тикан киришини ҳоҳламайман"-деган эди.\nМуҳаббат бу - Абу Талҳа розиёллоҳу анҳудир. У зот Уҳуд ғазотида Росулуллоҳ саллоллоҳу алайҳи ва салламга : " Ё Росулаллоҳ, яқин борманг, яқин борманг. Сиз мусибатга учраганингиздан менинг томоғимга ўқ қадалгани яхшироқ" - деган эди.\nМуҳаббат бу- Умар розиёллоҳу анҳудир. Бу зот Росулуллоҳ саллоллоҳу алайҳи ва саллам вафот этганларида у кишининг суюкли асҳобларига : "Муҳаммад ўлди деманглар. У зот Мусога ўхшаб Роббилари билан сўзлашгани кетдилар. Албатта қайтадилар" -деган эди.\nМуҳаббат бу- Амр ибн Ос розиёллоҳу анҳудир. У киши айтади : " Ҳурмат юзасидан Росулуллоҳ саллоллоҳу алайҳи ва салламга тик боққаним йўқ".\nМуҳаббат бу- Билол розиёллоҳу анҳудир. У зот Росулуллоҳ саллоллоҳу алайҳи ва салламдан кейин азон айтолмай қолган эди. Бир марта ҳазрати Умар розиёллоҳу анҳу ундан азон айтишини сўраганларида унинг азонига бутун Мадина йиғлаган эди.\nМУҲАББАТ БУ РОСУЛУЛЛОҲ САЛЛОЛЛОҲУ АЛАЙҲИ ВА САЛЛАМДИРЛАР. У ЗОТ САҲОБАЛАРИГА : " МЕНГА ИНСОНЛАР ИЧИДАН ЭНГ СУЮКЛИСИ ОИША, КЕЙИН УНИНГ ОТАСИДИР" ДЕБ ЭЪТИРОФ ҚИЛГАН ЭДИЛАР. МУОЗ РОЗИЁЛЛОҲУ АНҲУГА: " ЭЙ МУОЗ, АЛЛОҲГА ҚАСАМКИ, МЕН СЕНИ ЯХШИ КЎРАМАН" ДЕГАН ЭДИЛАР. У ЗОТ ҲАЗРАТИ АЛИГА : " СЕН МЕНДАН, МЕН СЕНДАНМАН" ДЕГАН ЭДИЛАР. У ЗОТ БИЗНИ ЭСЛАБ : " МЕНДАН СЎНГ БИР ТОИФА ИНСОНЛАР КЕЛИШАДИ. УЛАР МЕНИ ЖУДА ЯХШИ КЎРИШАДИ. УЛАР ҲАТТО АҲЛИ ВА МОЛИНИ ФИДО ҚИЛИБ МЕНИ КЎРИШНИ ҲОҲЛАШАДИ" ДЕГАН ЭДИЛАР.\nБизга муҳаббатни ўргатган, қалбни қалбга улфат қилган, яхшиликни ҳамма эшикларини очган зотга салом ва саловот айтайлик:


18:32 / 21.03.2017\nМиллиардерлар учун йирик яхталарни яратиш жуда камсонли компаниялар бизнеси ҳисобланади. Қуйида ушбу бозорда сўнгги йилларда етакчилик қилаётган компаниялар ва уларнинг брендлари рўйхатини тузиб чиқдик.\nРаис ва бош директор: Бернард Арно\nБрендлар: Princess Yachts, Royal Van Lent (Feadship)\nЙиллик даромад: 35,6 млрд доллар (2015)\nMoet Hennessy Louis Vuitton (LVMH) яхта саноати бозоридаги энг етакчи ўйинчилардан бири саналади. 2008 йилда LVMH’нинг сармоя компанияси L Capital Princess Yachts’ни 200 млн фунтга сотиб олди. Ўша йили шунингдек Royal Van Lent (Feadship’нинг бир қисми) ҳам 200-400 млн еврога харид қилинди. 2007 йилда Royal Van Lent 100 млн. евролик айланма ҳақида хабар берди. Маълумки, LVMH “Ренова” эгаси Виктор Вексельбергга тегишли Tango яхтасини (77 метр) қурган.\nҲозирги эгаси: Бенжамино Гавио\nБрендлар: Baglietto, Cerri Cantieri Navali, Bertram\nЙиллик айланма: 2,2 млрд евро (2012)\nGruppo Gavio – Италиянинг катта корпорацияси бўлиб, асосий бизнеси Италиядаги 1400 км автойўлларга хизмат кўрсатувчи компанияга тўғри келади. 2012 йилда Бенжамино Гавио Baglietto’ни 18,5 млн еврога сотиб олди. Шунингдек гуруҳ саноатдаги позициясини Cerri Cantieri Navali ҳамда 2015 йилда Американинг Bertram брендини харид қилиб мустаҳкамлади.\nЭгалари: Акром ва Искандар Сафа\nБрендлар: CMN, Nobiskrug, ADMShipyards\nPrivinvest Group Европадаги энг кекса денгиз корпорацияларидан бири бўлиб, у яхта саноатидан ташқари ҳарбий-денгиз соҳасида ҳам ўз фаолиятини олиб боради. Ака-ука Сафалар томонидан асос солинган компания 1992 йилда Францияда жойлашган Constructions mécaniques de Normandie’ни (CMN) харид қилди. Кейинчалик компания Яқин Шарқдан келаётган буюртмалар учун кемалар қура бошлади.\n2007 йилда компания Abu Dhabi MAR’нинг 30 фоизини ўзига олди. 2007 йилда Privinvest Германиянинг Nobiskrug кемалар қуриш корхонасини сотиб олиб, ўз позициясини янада мустаҳкамлади.\nАмалдаги эгаси: Паоло Вителли\nБрендлар: Benetti, Azimut\nБир ойдаги максимал даромад: 300 млн евро (2011)\nАзимут Паоло Вителли томонидан 70-йиллар бошида ташкил этилган бўлиб, кейинчалик компания ҳажми 43 фут келадиган биринчи яхтани ишлаб чиқарди. Шундан сўнг Азимут Кувайт шаҳзодасига дунёдаги биринчи шишатолали 30-метрлик яхтани етказиб берди, унга Failaka деб ном берилди. 1985 йилда Azimut Виарежио шаҳрида Fratelli Benetti кемалар қуриш корхонасини сотиб олди. Кейинчалик фирма ёш дизайнер Стефано Рижини билан ҳамкорлик қила бошлади ва айнан у бутун дунёга машҳур бўлиб кетган Azimut қайиқларининг ўзига хос белгиларини ўйлаб топди.\n2001 йилда компания Gobbi корхонасини (у ҳозирги вақтга қадар 10-18 метрлик Atlantis қайиқлар сериясини ишлаб чиқаради) сотиб олган бўлса, 2004 йилда гуруҳ Москвада Marina di Varazze ва Royal Yacht Club’ни қурган Fraser Yachts фирмасини харид қилди. 2011 йилда компания активлари 300 миллион еврога ортиб, 600 млн евролик айланмага етди.\nҲозирги эгалари: Weichai Group\nБрендлар: Ferretti, Custom Line, Pershing, CRN, Itama, Mochi Craft, Riva\nМаксимал қиймат: 1,5 млрд евро (2007)\nFerretti 1968 йилда Алессандро ва Норберто Ферреттиларнинг оилавий бизнеси сифатида ташкил этилган. 1971 йилда компания ўзининг илк моторли кемасини харид қилди ва 1982 йилга келиб балиқ овлашга мўлжалланган қайиқларни ишлаб чиқара бошлади. 1996 йилда гуруҳ кенгайишга қарор қилди ҳамда 26-40 метрлик қайиқларни ишлаб чиқаришга жавобгар бўлган Custom Line бўлимини ишга туширди. Компания кейинги барча йиллар давомида бозордаги позициясини мустаҳкамлаб борди ҳамда CNA (1998), CRN (1999), Riva (2000), Mochi Craft (2001) ва Itama (2004) каби брендларни сотиб олди.\nFerretti Candover Investments томонидан харид қилинганидан сўнг унинг қиймати 1,5 млрд еврога етди (2007 йил), бироқ молиявий инқироз нархни кескин пасайтирди. Bloomberg маълумотига кўра, компания ўзининг 1,2 млрд евролик қарзларини сармояларга айлантирди. Охир-оқибат Ferretti Group Weichai Group’га сотиб юборилди.\nРаҳбари: Вагит Алекперов\nБренд: Heesen Yachts\nForbes маълумотига кўра, Вагит Алекперов Россиядаги энг бадавлат кишилар рўйхатида тўққизчи ўринда жойлашган. 2015 йилнинг майида «Лукойл» раҳбари Heesen кемалар қуриш корхонасига ҳам эгалик қилиши маълум бўлди. 2008 йилда у Голландия корхонасини унинг асосчиси Франц Хисендан 100 млн еврога сотиб олди. 2013 йилда Heesen даромади 5,2 млн еврони ташкил этди.\n2016 йилнинг мартида Heesen ўзининг янги Galactica Super Nova кемасини сувга туширди.\nРаҳбари: Муҳаммад Али Ал-Барвоний\nБрендлар: Oceanco, Turquoise Yachts\nАл-Барвоний асосий нефть, газ, минераллар ва ишлаб чиқаришга маблағ киритган. 2010 йилда у Голландиянинг Oceanco кемалар ишлаб чиқарувчи корхонасини грециялик магнат Теодор Ангелопусдан сотиб олган. Oceanco яхталарда спа-ҳовузларни жойлаштиришни ўйлаб топган биринчи компанияга айланди. Шунингдек Oceanco россиялик миллиардер Владимир Потанинга Nirvana яхтасини қуриб берди. Эндиликда компания ўз майдонларини кенгайтирди ва 160 метрлик узунликка эга яхтани қуриши мумкин.\n2013 йилнинг декабрида Ал-Барвоний Туркиянинг Proteksan корхонасини сотиб олиб, саноатдаги ўз позициясини мустаҳкамлади.\nРаис ва асосчиси: Ванг Жианлинь\nЙиллик даромад: 39,47 млрд доллар (2014)\nWanda Group – Хитойда кўчмас мулк соҳасидаги энг йирик ўйинчи бўлиб, энг йирик кинотеатрлар тармоғи эгаси ҳамдир. Компания Ванг Жианлинь томонидан 1988 йилда ташкил этилган. Айни дамда компания активлари 634 млрд юань, шунингдек 26 кв.м. меҳмонхона майдонларидан иборат. 2013 йилда Dalian Wanda Group компанияси Англиянинг Sunseeker кемалар қуриш корхонасини 300 млн фунтга сотиб олди.\nБрендлар: Lurssen Yachts, Blohm+Voss\nLurssen оиласининг тўртинчи авлоди томонидан бошқарилувчи немис кемалар қуриш корхонаси 1875 йилда ташкил этилган ҳамда ўша пайтдан бери энг машҳур яхталардан бири: Абу Заби ҳукмдори учун қурилган Azzam’ни (180 метр), шунингдек Алишер Усмонов учун Dilbar яхтасини тақдим этди.\nКорхона асосан мегаяхталар қуриш билан машҳур бўлса-да, ҳарбий-денгиз кемалари билан ҳам шуғулланади. Айни дамда унинг Шимолий Германиядаги корхонасида 2800 ходим ва 8та кема қуриш фабрикаси бор. 2016 йилда Германия тартибга солиш идоралари Blohm+Voss’га Star Capital сармоя фондидан Lurssen кемалар қуриш корхонасини харид қилиш бўйича келишувни амалга оширишга рухсат беришди.\nБрендлар: Fincantieri Yachts, Camper & Nicholsons International\nЙиллик айланма: 4,33 млрд доллар (2016)\n2014 йилнинг ёзида Fincantieri Милан фонд биржасига Италия ҳукуматининг хусусийлаштириш режаси бир қисми сифатида қўйилди. Юрий Шефлер учун 134-метрлик Serene’ни қуриб, корхона мегаяхталар қурувчиси сифатида ном қозонди. Fincantieri айланмаси катта қисмини круиз кемаларини қуриш ва таъмирлаш ташкил этади. Бироқ Италия компаниясининг иккинчи яхтаси - Ocean Victory ҳам жуда ноёб эди, у 2014 йилда Виктор Рашников учун қуриб берилди.\nСўнгги йилларда компания янги концептлар серияси, масалан Private Bay ёки Sundance’ни тақдим этди, шунингдек Camper & Nicholsons International брокерлик фирмасининг катта қисмини сотиб олиб, яхтингдаги позициясини анча мустаҳкамлади.\nЯхта Azimut-Benetti Group Ferretti Group


Бугун хоккей бўйича 2019 йилги жаҳон чемпиони аниқланади\n26 май, 2019, 18:35\nБугун сўнгги иккин йилдаги янги чемпион аниқланади\nБугун Словакияда хоккей бўйича навбатдаги жаҳон чемпионати ўз якунига етади. Кўпчиликнинг диққат-марказида бўлиб турган мазкур мусобақада ғолиблик учун Канада ва Финляндия терма жамоалари ўзаро баҳс олиб боришади.\nФинал беллашуви Тошкент вақти билан 23:15 да старт олади. Мухлислар 18:45 дан бошлаб Россия ва Чехия терма жамоалари ўртасидаги учинчи ўрин учун кечадиган беллашувни томоша қилишлари мумкин. Таъкидлаш жоиз, сўнгги икки йилдан бери бу мусобақада Швеция терма жамоаси ғалаба қозонаётган эди. Демак, бугун сўнгги икки йил ичида янги чемпион жамоа номини аниқлаймиз.


Биз билмаган Навоий\nАлишер Навоий портрети.\nНизомиддин Мир Алишер Навоий таваллудига 9 феврал куни 570 йил тўлди. Айни пайтда Ўзбекистонда Навоийнинг иконага айлантирилган сиймоси мавжуд. Навоий таржимаи ҳолининг биз билмаган нуқталари бор, дейди Озодлик суҳбатлашган ўзбекистонлик олим Иброҳим Ҳаққул ва шоира Дилором Исҳоқ.\nШоир Абдулҳамид Чўлпон 1924 йилда "Туркистон газетаси"нинг 23 сентябр сонида "500 ëш" номли мақола ëзиб Алишер Навоий номини тарғиб қилишга миллат зиëлиларини чорлайди. Бу мақоладан 87 йил ўтиб орқага қарасак, Чўлпон таклиф қилган ғояларнинг деярли ҳаммаси ижобат бўлганини кўрамиз.\n"Чиғатой адабиёти ва тилига Навоийнинг қилғон хизмати жуда улуғдир. Бу кунги янги ўзбек адабиёти ва унинг бу кунги содда шеваси, менимча, ўша чиғатой шевасидан ўзга эмасдир. Баъзи бир кишилар, Навоийдан анча кейин чиққан адиб ва шоирларимиздан бир-иккита соддароқ ёзғонларини ушлаб олиб, уларни ҳаддан ташқари кўтармак билан наригини бир қадар туманлашдирмоқчи бўлсалар ҳам, Навоий ўзбек тили ва адабиётида тегишлик юксак мавқеъини олғондир. Усмонли адабиётининг энг улуғ вакили бўлғон Фузулийни машҳур усмонли ёзғучиси Шамсиддин Сомибек Навоийдан кейинга қўйиб, кўрсатадир. Мана бу ҳам, Навоийнинг биргина ўзбек қавми адабиётида эмас, умум турк халқи адабиётида ҳам ўзига яраша жой олғонини кўрсатадир.\n7. Баъзи бир ўзбек шаҳарларининг кўча исмлари Навоий отиға қўюлсун."\nМақолада келтирилган таклифларнинг деярли ҳаммаси амалга ошибди, дейди навоийшунос олим, профессор Иброҳим Ҳаққул.\nШоира Дилором Исҳоқ назарида, Алишер Навоий “ғазал мулкининг султони” деб айтилаëтган пайтда, у кишининг сиëсий фаолияти сояда қолмоқда.\n- Бу нарса ҳеч гапирилмайди. Балки шундай илмий асарлар бордир. Мен билмайман. Лекин матбуотда умуман Навоийнинг бошқа томонлари кўп ҳам очилмайди, дейди Дилором Исҳоқ.\n- Мукаммал бўлмаса ҳам, илмий таржимаи ҳоли ëзилди. 5 томлик Ўзбек адабиëти тарихи борку, ўшанинг иккинчи томи Алишер Навоийга бағишланган. Олдинроқ 1944 йилгача 1944 йилда юбилей бўлади, деб ишга киришганида Евгений Бертельс ëзган, Олим Шарофиддинов ëзган, Садриддин Айний ëзган таржимаи ҳолини. Шулар асосида кейин беш томликда мукаммал демасак ҳам, энди уни мукаммал ëзиш ҳам қийин, чунки тарихий асарларнинг ҳаммаси ўрганилмаган, кейин тарихий асарларда таржимаи ҳолнинг ҳаммаси саҳифалари акс этмаган, дейди адабиëтшунос олим Иброҳим Ҳаққул.\nОзодлик: Давлат раҳбари, сиëсий раҳбар сифатидаги фаолияти, Астрободга раҳбар бўлиши, урушлар олиб бориши уларда қанчалик акс этган?\n- Ҳусайн Бойқаро билан дастлабки йилларда бирга бўлиб кейин Ҳусайн Бойқаро нимага кетади. Навоий Машҳадда ўқишни давом эттиради. Ўша икки йиллик нимадан кейин булар учрашди дейди. Ундан кейинги ҳаëтининг баъзи саналари тўлиқ ëритилган эмас. Лекин умуман олганда, бугун бир ўқувчига етказадиган, қаноатлантирадиган таржимаи ҳоли борда, дейди Иброҳим Ҳаққул.\nНавоий нега уйланмаган?\nАвом орасида “Навоий нега уйланмаган?” деган савол мутойиба қилинар экан¸ Ғарб шарқшунос олимлари Навоий гей¸ яъни бесоқолбоз бўлган деган иддао дарахти заминига сув сиздиришади. Улар назарида Навоий асарларидаги муғбача васфи бунга мисолдир. Ўзбекистонлик шоира Дилором Исҳоқ гапиради.\n- Улдис Берзиньш деган бўларди. Таржима қилган Муҳаммад Солиҳни, ҳозир Қуръонни таржима қилган. Ана шу йигит Ўзбекистонга келган пайтда, Навоий ҳақида шу фикрни билдирган. Мен жуда ҳам даҳшатга тушиб кетганман ўшанда. “Қандай мумкин шунақа бўлиши” деганимда, “Ҳатто асарларидан билиниб туради. Лайли ва Мажнунни тасаввур қилинг дейди. Мажнун Лайли кетаëтган туянинг, нима дейди, тизгин дейдими, ўшанисидан ушлаб олиб кетаяпти. Лекин у ерда Лайли кетаëтганини билмайди. Лайлидан кўра, аëлдан кўра ўзининг ичида кечаëтган муҳаббатни кўпроқ севади” деб уни мана шундай ғалати гаплар билан тарихий факт деб ишонтиришга ҳаракат қилган. Биз нима ўйлашни билмаганмиз. Чунки уларда имконият кўпроқ архивларни ўқиш. Айнан Навоийни шундай деган. “Шунинг учун уйланмай ўтиб кетган. Чунки у кўпроқ ëш йигитларни севган” деган бир гапни гапирган. Ўшанда Рауф Парфи, Иброҳим Ҳаққулов жуда ҳақоратланишган. Лекин шу гап бўлган, дейди Дилором Исҳоқова.\nПрофесссор Иброҳим Ҳаққул бу масалага ойдинлик киритади.\n- Табиий уйланмаган. Энди унинг жавоби ҳозир ҳеч ким қатъий қилиб, “Нима учун уйланмади?” деганига тахминлар бор. “Айни йигитлик пайтида турмуши қийин бўлган. Самарқандда юрган, Абу Саид бунга душманлик билан қараган” деган гап бор. “Ўша пайтда хорлик-зорлик тортган, уйланмаган” деган бир вариант бор. “Бир қизга уйланаман деган. Кейин у қиз эрта вафот этган. Шунинг учун уйланмади” деган бир вариант бор. “Нақшбандийлик тариқати бўйича тажвидда яшаш керак. Тариқат қонун-қоидасига риоя қилган. Балки шунинг учун уйланмаган” деган вариант бор. Лекин буларнинг бирортаси ҳам бугун қатъий қилиб “Мана шу сабабга кўра уйланмади” дейишга асос бера олмайди. Бу энди шундай бўлган, уйланмаган. Буни на Бобур айтади, на Хондамир айтади. Бобур табиатининг инжиқлиги ëки асарлари, дўстлари давраси ҳақида гапирадию, лекин “Навоий нимага уйланмади?” деган гапга Бобурда ҳам жавоб йўқ. Кейин бачча билан боғлиқ гап дедингизми?\nОзодлик: Ҳа, баччабоз.\n- Йўқ, энди у, мен масалан шахсан бу гапни бемаъни гап деб биламан.\nОзодлик: Шеърларида васф қилинганку.\n- Йигит деган, йигит болалар деган нима у “муғбача” деган гаплари бор. Умуман бунақа бемаъни ишга алоқаси йўқ. У тасаввуф билан боғлиқ масалалар. Муршиднинг ëнидаги йигитлар борку, баланд йигитлар, “ўшаларга ошиқ бўлдим, ўшаларнинг чиройидан баҳра олдим” деган гапларнинг баччабозликка ҳеч алоқаси йўқ нарсалар, дейди Иброҳим Ҳаққулов.\nАлишер Навоийнинг нима учун уйланмаганлиги замон-дошлари учун ҳам сир эди. Бу сирдан воқиф бўлиш уринишлари бўлган.\n«Бадоеъ ул-вақоеъ»дан (Восифий ҳикоя қилади):\n«Алишер уйланмаган эди. Бунинг сабаблари замонанинг ҳамма кишиларини қизиқтирар эди. Султон Ҳусайн мирзо Атишернинг уйланмаслигига сабаб унинг «этаги поклиги» ва нафсоний шаҳватга майли йўқлиги, яъни ахлоқий жиҳатдан жуда юксаклиги, илм-фан ва шеъриятга берилганлиги, деб ҳисоблар эди.Султоннинг севикли хотини Хадичабегим эса бунинг сабабларини бошқача деб тушунар эди. Ҳақиқатни аниқлаш учун Хадичабегим ўзининг жуда ҳам гўзал канизакларидан Давлатбахтни Алишернинг уйига юборди. Давлатбахт турли баҳоналар билан Алишернинг уйида тунаб қолди. Тунда қиз Алишернинг қўйнига кирди... Давлатбахт эрталаб Хадичабегим олдига жуда хурсанд қайтиб, бутун воқеани айтиб берди. Натижада Султон Ҳусайн мирзонинг фикри тасдиқ бўлди ва Хадичабегимнинг ҳам Алишерга ҳурмати аввалгидан юз мартаба ортди» Мирзо Ҳайдарнинг «Тарихи Рашидий» асаридан: «Мир Алишернинг нозикликдан ва тез ранжишликдан бошқа ҳеч айби йўқ эди»\nНавоий шиа бўлганми?\nАсли исми Низомиддин бўлган шоирнинг Алишер Навоий тахаллуси остида ижод қилгани, шеру арслонлар суратларини чизишни хуш кўргани ва ғазалларида Ҳазрат Али каррамаллоҳу важҳаҳуни васф қилгани боис шиа эканлиги иддао қилинади.\nПрофессор Иброҳим Ҳаққулга кўра Алишер Навоий шиа бўлмаган.\n- Бизнинг катта одамларимизга қўйиладиган қандайдир айб деймизми ëки уларнинг ҳаммасини шиа қилишга уриниш бўлган. Масалан¸ ўша Амир Темурнинг қабр ëзувидаги гапларда унинг қандайдир шиаларга майли бор¸ деб кўрсатилган. Ундан ташқари Ҳусайн Бойқарони очиқ-ойдин шиаликка майли бўлган. Ўша тахтга ўтираëтган пайтда шиа қонун-қоидаси бўйича “Мен тахтга ўтираман. Тахтни қабул қиламан” деганда унинг атрофидаги сунний олимлар, жумладан Алишер Навоий ҳам йўлдан қайтариб уни суннийлик қонун-қоидаси бўйича тахтни қабул қилишга рағбатлантирган. Ҳусайн Бойқаронинг шиаликка майли, шиалик дегани ҳам бир диний мазҳаб, ҳам сиëсат. Бу ерда сиëсий кураш ҳам, сиëсий уринишлар ҳам ўзининг ифодасини топади. Шунинг учун султон Ҳусайн Бойқаронинг шиаликка майли бўлган. Чунки Исмоил Сафавий шиа асосида катта салтанат қилиб шиалик қудратини кўрсатган.\nАлишер Навоийда шиаликка кескин нафрат деймизми, кескин қаршилик бўлмаса ҳам, очиқ-ойдин Ҳусайн Бойқарога қарши ҳам чиқмаган. “Назмул жавоҳир” деган асари Ҳазрати Алининг ҳадислари бўйича шеърга солинган рубоийлар китоби Ҳусайн Бойқаронинг шиаликка майли ҳисобга олинган тарзда ëзилган. “Майли сен тахтни мана бундай қилмадинг, лекин сенинг Ҳазрати Алига майлинг бор экан. Мана, дейди, йўқ қабр”. Масалан¸ Мозори шарифда йўқ қабр. Ҳеч қачон Ҳазрати Али у ëққа келмаган. Яъни шу ерда шунинг қабри бор дегани Ҳусайн Бойқаро у ерда жуда катта мақбара қилдирган. Шу даражада интилиши бўлган. Лекин нимани қарайдиган бўлсак, Навоийнинг Жомий билан муносабати. Жомий шиаларни бир оғиз бундай маломат қилгани учун Сафавий унинг мақбарасига ўт қўйдиради.\nЭнди Жомий билан Навоий устоз ва шогирд экан, пиру муршид экан Навоий ҳеч қачон шиа бўлиши мумкин эмас. Бу шиа-сунний дегани қаерда машҳур одамлар бўлса, шиалар у ëққа тортган, суннийлар бу ëққа. Хусусан¸ шиаларнинг интилиши бу маънода кучли бўлган. Шунинг учун бу бир асосли гап эмас. Ҳатто Аҳмад Яссавийни ҳам шиа қилишга уринишлар ëки “Аҳмад Яссавий шиа” деб ëзишлар бор, бўлган. Шунинг учун бу гапларга нисбий деб қараш керак.\nОзодлик: Энди унинг тили масаласида. Навоийнинг ўзи айтадики, “Ман на туркман, балки туркман” дейди. Туркий тилда ëздим деб жуда кўп айтади. Ўзбек тилида деган сўз йўқ. Лекин Чўлпон “Чиғатой адабиëти ва тилига Навоийнинг қилган хихмати жуда улуғдир” деб бошлайди. Бу нима дегани?\n- Энди чиғатой адабиëти дегани Чингизнинг ўғли Чиғатой территориясидаги яшалган, ўша территорияда пайдо бўлган адабиëт ëки тил ҳақида шунақа тил дейилган. Лекин бунинг Чиғатойга алоқаси йўқ. Бу нисбий гап. Чиғатой дегани аниқ ҳақиқати йўқ нарса. Навоийнинг тили эски, бутун дунëда чиғатой тили деб эътироф этилган тил бўйича ëзилган. Бобур энди “Андижон шевасига, сўзлашув тилига тўғри келарди” деган.\nБугунги тилга, ҳамма тиллардан кўра¸ масалан¸ Навоийни уйғурлар ҳам ўзига тортади, бошқаси ҳам ўзига тортади, лекин Навоий тили бугунги ўзбек тилига гарчи у пайтда ўзбек деган ном ишлатилмаган, ўзбек деган номни Бобур ҳам салбий маънода ишлатган, туркий уруғлардан биттасининг номи бўлган у, кейин халққа бу ном берилган. Шунинг учун чиғатой тили деб келинган тил Навоийнинг асарларига мос келадиган тилда.\nОзодлик: Раҳматли Шукур ака Холмирзаев билан Бойсунда учрашганимизда, анча бўлиб қолди бунга, “Навоий ўзбек бўлган ва ўзбекнинг туëқли уруғидан” деб бир ҳужжат келтиргандай бўлди. Бунга аниқлик киритилганми?\n- Йўқ, унақа аниқлик киритилмаган. Айнан ўзбек деган унақа гап йўқ.\nОзодлик: Ўзбекнинг 90 уруғи бўлиб, ўшалардан биттаси туëқли экан. Ўша туëқли уруғига мансуб¸ деган эди.\n- Йўқ, йўқ, йўқ. Масалан¸ мeн бирор жойда бундай қайд ëзилганини ўзбек уруғига мансуб деган гапни, энди ўзбек деган сўз:\nЎзбагим бошида қалпоқ,\nЭгнида шилдоғи бас\nдеган сатрлари борку бобонинг. Кўп уруғлар қатори ўзбек уруғини ҳам тилга олиб мақтаган. Лекин бу мен ўша уруғга мансубман ëки Навоий тили бу, ўзбек деганда асосан Дашти қипчоқдан келган Шайбоний авлодлари тушунилган тўғрими? Бобур мўғул билан ўзбекни фарқлайди. Навоийникини у тилга мансуб деб бўлмайди.\nНега Навоийни совет мафкураси олқишлади?\nОзодлик: Нега атеист мафкура соҳиби бўлган шўролар улкан исломий эътиқод эгаси Навоийни совет халқига ўрнак қилишди?\n- 1937 йилдан бошлаб Сталиннинг ташаббуси билан байроқ қилиш учун катта шоирлар танланган. Масалан, руслардан Пушкин танланган. Пушкиннинг танланишига сабаб Николай подшони қоралаб шеърлар ëзган, оппозицияда бўлган. Сталиннинг ташаббуси билан минг-минглаб тиражда Пушкиннинг асарлари нашр қилинган. Ҳар бир халқдан классиклар топилиб зулмни қоралайдиган подшога қарши куч сифатида таърифлаб, мафкураси учун фойдаланмоқчи бўлган. Энди Навоий шуларга маълум маънода мувофиқ тушган дастлаб. Кейин Навоийга ҳам иккиланиш бўлган “бу сарой шоири, сарой учун хизмат қилган” деган.\nКейин катта-катта Бертельсга ўхшаганлар “Йўқ, ўзи бу моҳияти халқчил шоир. Бу катта шоир. Туркий халқлар адабиëтининг марказий сиймоси бу” дегандан кейин Навоийни оқлаб, уни кўтара-кўтар қилган. Лекин Навоийни кўтарган билан Навоийнинг дин билан боғлиқ жиҳатини ўрганиш тақиқланган¸ тасаввуф билан ўрганиш тақиқланган. Навоий ижодининг асосий моҳиятини гапириш тақиқланган. Чала Навоий бу. Шунинг учун Навоий деган билан ўзбек халқи ўша бутун совет шўро давомида Навоий ижодининг туб моҳиятини тушуниб етгани йўқ. Шунинг учун ҳам бугун Навоий ҳақида тасаввурлар чала. Чунки бошидан ўрганиш тўғри бўлмаган. Мафкуравий қараш, синфий, партиявий қарашлар жорий қилиб, ўша нуқтаи назардан баҳо берилганда. Навоийни холис санъаткор сифатида баҳо берилган ишлар деярли бўлмаган.\nОзодлик: Сийқа тасаввурлар ҳосил қилишда Уйғун ва Иззат Султон ижодига мансуб Навоий спектакли роли қандай? Унинг яхши-ëмон тарафлари бўлганми?\n- Биласизми, у оддий халққа, оломон даражасидаги халойиққа мўлжалланган бир асар. Ўша пайтда агар Навоийни шунақа халқпарвар қилиб кўрсатмаса ëки Навоийни халққа оддий тарзда тушунтирмаса, аввало халқ қабул қилмаган, иккинчидан доим Навоийдан хавф бўлган, у вазир бўлган, Ҳусайн Бойқаронинг ўнг қўли бўлган, феодал жамиятнинг йирик арбоби бўлган деган айб доим Навоийда турган. Ана шундан қутқариш учун, халққа етказиш учун, Навоийни халқдан узоқлаштирмасликнинг йўли топилган. Ҳар қалай у асарнинг ўзига хос бир фазилати деймизми, яхши жиҳатлари бор. Омма, ҳали Навоийнинг номини ҳам билмаган омма ҳарқалай Навоийга қизиқа бошлаган. Ўша асар орқали Навоий асарларни ўқишга йўл очилган маълум бир маънода. Бугунги кунда баъзи саҳналарни ўқиб бировлар ҳаяжонланмаган. Бугун энди ўқилмайди у асар, дейди Иброҳим Ҳаққулов.\nБугун биз Навойни биламизми?\nБиз на бугун ва на кеча Навоийни билганмиз, дейди шоира Дилором Исҳоқ.\n- Навоийни ҳозир ҳам ўқишмайди, ҳозир ҳам тор доирадаги мутахассислар билади. Болалар умуман билмайди. Бизларнинг давримизда ҳам мана шу муаммо кўтариларди. Навоийни кўпчилик билмасди. Биламиз Навоий борлигини, бўлганини, туғилган йилини. Оддий инсонлардан, адабиëтдан йироқроқ одамлардан аввал сўрасангиз ҳам, ҳозир сўрасангиз ҳам, ўша пайтда Навоий ва Гули ҳақидаги бир филм бўларди, ана шу филмни гапириб беришарди. Ҳозир ўша филмни ҳам билишмайди, дейди Дилором Исҳоқ.\nНавоийни бугунги авлод биладими, деган савол олдида навоийшунос олим Иброҳим Ҳаққулнинг фиғони фалакка чиқди.\n- Бир нарсага эътибор қилиш керак. Классик адабиëт қачон ўрганилади? Қачонки мувосир адабиëтга қизиқиш бўлса. Замонавий адабиëт орқали классик адабиëтга бориш осонлашади. Бугун замонавий адабиëтга қизиқиш йўқ. Эҳтимол шунинг учун ҳам ëшларнинг Навоийга ëки классик адабиëтга қизиқиши йўқ. Бугун китоб ўқишга ўзи ҳафсаласи қолмаган кўпчиликнинг. Олдин мана бу масалаларни ўрганиб ҳал қилгандан кейин айтиш керакки янги тадқиқотчи чиқадими¸йўқми. Бу аҳволда чиқмайди ëки мана бундай бўлса чиқади¸ деган гапни ундан кейин айтиш керак. Фузулий айтадику,\nМандан тама этма сўзи соҳиб,\nАҳволимадур сўзим муносиб.\nОдамнинг сўзи доим аҳволига муносиб бўлади. Унинг аҳволини билиб, кейин сўзи ҳақида гапириш лозим. Шунинг учун менинг бошим шишган нимага бунақа? Адабиëт ҳақида бугун адабиëтчи билан гапириб бўлмайди. Тўрт оғиз бамаъни ижод ҳақида гапирадиган одамни топа олмайсиз. Мана шу аҳволга келган. Олдин буни ҳал қилиш керак. Адабиëт ундай, адабиëт бундай деб баъзан гапираëтган одамларнинг аксарияти ëлғончи одамлар. Оддий нарса ҳақида тўғри гапириш туйғуси йўқ кўпчиликда.\nОзодлик: 2011 йил феврал ойи учун муҳим байти нима?\n- Навоийнинг қайси ғазалини ўқисангиз, мўъжиза бўлиб келаверади. Масалан мен ўзимга такрорлайман:\nКўнгил ичра ғам камлиги асл ғамдир,\nАлам йўқлиги дағи қаттиқ аламдир.\nБеғамликдан қочиб, аламсизлик билан яшаб ҳайвондай яшашдан қочишга даъват қиладиган байт дейлик шуни.\nБу байтни 1000 йил такрорлаш мумкин.\nНавоий ëмон бўлса, сан яхши бўл.\nУ шунақа санъаткор. Номига кўтара кўтар қиладиган, моҳияти пуч ëки моҳиятида теранлик йўқ санъаткор эмас. Навоийни ўқисангиз, ўшанинг ичидан халқ пайдо бўлаëтганини, тафаккур янгиланаëтганини, кўп нарсани биласиз. Навоийни ўқиб ғариб бўлиши мумкин эмас одам, дейди Иброҳим Ҳаққул.\nСаройлар кунжагида, ҳукмдор зулми остида эмас, балки ўз уйингда эмин-эркин яшаш ҳақиқий бахтиëрликдир. Бу шоир Навоийнинг асрлар қаъридан туриб бугун биз учун айтган гапи.\nСадди Искандарий достонида золим подшо зулмидан қочиб ўз эркига қовушган кабутар ҳикояси бор. Бу ҳикоя испан рассоми Пабло Пикассо чизган суратнинг фалсафаси эмасмикан.\nВа лекин учардан қанот ëпмади.\nБасе эл бўлиб том уза донарез,\nУчуриб кабутар берар эди рез.\nБулар сори ҳеч айламай илтифот\nБасе давр уриб эҳтиëт айлабон,\nБузуғ узра қўнди нишот айлабон.\nКи маънус эрур гарчи вайронадир,\nНетай шоҳ қасринки бегонадир.\nЭрур қушқа хушроқ чу боқсанг аëн\nМурасса қафасдан тикан ошиëн.


Қувада отага қўл кўтарган ўғил қамоққа...\n25.02.2020 11:35 0 1994\nБундай воқеликни ёзишга ҳам иккиланасан, киши. Фарзанд отага қўл кўтарса-я?!.\nЯхшики, маҳалла аҳли, профилактика инспектори ўз вақтида воқеа жойига етиб келишди, йўқса...\nҚувалик Д.Каримов (ном ўзгартирилган) 23 февраль куни, кечки пайт ғирт маст ҳолда уйига келиб, аввал оила аъзолари билан жанжаллашади. Шу даражага борадики, яшаш хонадони дераза ойналарини чил-чил синдириб, ҳовли ўртасида бақиришни бошлайди. Бундан безовта бўлган қўни-қўшнилар дарҳол маҳалла фуқаролар йиғини ва профилактика инспекторига хабар беришади.\nУлар етиб келганида Д.Каримов ўзига танбеҳ берган отасига ташланиб, кийимларини йиртиб ташлаган, камига уриш учун ҳамла қилаётганди...\nИИБ ходимлари шу жойнинг ўзида Д.Каримовни қўлга олишади...\nКуни кеча Д.Каримовнинг «иши» Қува туман маъмурий суди томонидан туманидаги 16-сонли умумтаълим мактаб биносида ўтказилган очиқ сайёр суд мажлисида кўриб чиқилди.\nНобакор ўғилга 10 сутка маъмурий қамоқ жазоси тайинланди.\nЯна нима дейиш мумкин?\nНасиҳатнамо гаплардан фойда йўқ. Бундай оғриқли манзаралар маънавий таназзулнинг бир кўриниши эканини таъкидлаш мумкин, холос. Маънавий бўшлиқлар вақтида маърифат билан тўлдирилмас экан, бундай аянчли воқеаларга яна гувоҳ бўлмасликка кафолат йўқ.\nБугунни ғанимат билайлик...


Жаҳон тарихи кафедраси-ЎзМУ - Ўзбекистон миллий университети\nЖаҳон тарихи кафедраси 1935 йилда Тарих факультети қайта ташкил этилгандан кейин Янги ва энг янги тарих кафедраси номи билан ўз фаолиятини бошлаган. Факультетнинг Қадимги дунё ва ўрта асрлар тарихи, Евроосиё тарихи, Осиё ва Африка мамлакатлари тарихи ҳамда Янги ва энг янги тарих кафедралари бирлашиши натижасида кафедра 1998 йилдан Жаҳон (Умумий) тарих номи билан атала бошланди. Ҳозирги кунда т.ф.н. доцент Дилшод Жамолиддинович Ураков кафедрага раҳбарлик қилмоқда.\nКафедрада 3000 дан ортиқ юқори малакали мутахассислар тайёрланган, улардан 20 дан ортиқ фан доктори, 180 дан ортиқ фан номзоди илмий даражасига эришдилар.\nКафедрада Республикага таниқли олим профессорлардан Г.А. Хидоятов, Т.С. Сатторов, Т.К.Ходжаев, Р.Ф.Фармонов, Ғ.А.Ахмеджонов, А.М.Матвеев, Х.Ғ. Гуломовлар фаолият кўрсатган.\nКафедрада ҳозирда фаолият юритаётган профессор-ўқитувчилар: Д.Ж.Ураков, А.Г.Холлиев, С.И.Габриэльян, Р.Н.Турсунов, О.А.Махмудов, А.А.Разаков, А.А.Бийкузиев, Б.Б.Хайназаров, Р.Джураев.\nКафедрада ҳозирги кунда 5А120302-Тарих (йўналишлар ва мамлакатлар бўйича) магистратура мутахассислиги бўйича магистрлар тайёрланиб келинмоқда. Кафедранинг олиб бораётган илмий-тадқиқот ишлари Жаҳон тарихини ўрганиш ва ўқитишнинг долзарб муаммолари мавзуси билан боғлиқдир. Ушбу мавзу доирасида илмий ва ўқув-услубий ишлар тайёрланмоқда ва нашр қилинмоқда.Кафедранинг профессор-ўқитувчилари Европа ва Осиёнинг етакчи университетларида (Германиянинг Билефельд университетида, Англиянинг Эксетер университетида, Ҳиндистоннинг Таълимни ташкил этиш ва бошқариш Миллий университетида, Россиянинг Москва давлат университетида) малакасини оширган.\nКафедра мамлакатимизнинг бир қатор илмий ва ўқув масканлар, жумладан: Ўзбекистон Республикаси Фанлар Академияси Тарих институти; Шарқшунослик қўлёзмалар институти, Нукус Давлат университети; Қарши Давлат университети; Термиз Давлат университети; Самарқанд Давлат университети;Наманган Давлат университети; Тошкент Давлат Шарқшунослик институти; Низомий номидаги Тошкент Давлат Педагогика университети; Жаҳон иқтисодиёти ва дипломатияси университетлари билан ҳамкорлик қилмоқда\n1. УРАКОВ ДИЛШОДБЕК ЖАМОЛИДДИНОВИЧ (Кафедра мудири)\n2. ХОЛЛИЕВ АЗИЗБЕК ГУЗАЛОВИЧ (Доцент)\n3. ГАБРИЭЛЬЯН СОФЬЯ ИВАНОВНА (Доцент)\n4. ТУРСУНОВ РАВШАН НОРМУРОДОВИЧ (Доцент)\n5. MAXMUDOV OYBEK ANVAROVICH (Доцент)\n6. ДЖУРАЕВ РАВШАН ХУРРАМОВИЧ (ўқитувчи)\n7. ХАЙНАЗАРОВ БАХРОМЖОН БАХТИЁРОВИЧ (ўқитувчиси)\n8. БИЙКУЗИЕВ АСХАТ АБДУНАБИЕВИЧ (ўқитувчи)


ИнтерФУТБОЛ :: Coca Cola Суперлига: КЎЗЛАРНИ ҚУВНАТГАН МУҲИТ МАНЗАРА\nCoca Cola Суперлига: КЎЗЛАРНИ ҚУВНАТГАН МУҲИТ МАНЗАРА\nCoca Cola Суперлига, 7-турининг7та ўйинда 19та гол. Бу 6-тур кўрсаткичига нисбатан пастроқ, аммо 1та учрашувга ўртача деярли 3та гол тўғри келганини алоҳида айтиш керак. Энг кутилмаган натижа «Локомотив» - «Қўқон-1912» ўйинида қайд этилди - 2:2. Натижада «Пахтакор»нинг турнир жадвалидаги пешқадамлик мавқеи мустаҳкамлади. Эндиликда пойтахтнинг икки клубини 3 очко ажратиб турибди. Намангандаги футбол байрами эса кўзларни қувнатгани тайин. Оҳ, қандай муҳит, оҳ, қандай ёқимли манзара...\n1-2-КУНЛАР: ХАРАКТЕР САМАРАСИМИ ЁКИ ХОТИРЖАМЛИК ОҚИБАТИ?\n7-тур ОЧЛда иштирок этаётган ва Суперлигада пеш-қадамлик қилаётган клубларимиз ўйинлари билан бошланди. Чоршанба куни «Пахтакор» ўз майдонида «Металлург» билан куч синашди ва якунда иродали ғалабани расмийлаштирди. Ваҳоланки, «шерлар» ўйин бошида рақибнинг кутилмаган «ҳамла»сига дуч келишди. Ҳар ҳолда, Санжар Қувватов 11-дақиқадаёқ ўз дарвозасидан тўп олиб чиқди. Бу вазиятда собиқ «пахтакорчи» Станислав Андреев тўпни «аут»дан ташлаб бергач, Ислом Исоқжонов жарима майдонига кирмай туриб, беназир зарба ижро этди - 0:1. Лекин бекободликлар рақибнинг кейинги ҳужумидаёқ ҳисобдаги устунликни бой беришди. «Пахтакор»нинг классик ҳужуми: Жалолиддин Машарипов чап қанотдан жарима майдонига кириб бориб, Драган Черанни зарба йўлига олиб чиқди ва у жорий чемпионатдаги 5-голини уришда унча қийналмади. Сербиялик ҳужумчининг пенальтидан урган кейинги голи эса яна бир собиқ «пахтакорчи» Александр Лобанов виждонига ҳавола. Дарвозабон 36-дақиқада Машариповни майдонга қулатгач, рефери 11 метрли жарима зарбаси белгилади. Шу тариқа Драган Суперлига-2019даги голлари сонини 6тага етказиб қўйди. Учрашувнинг қолган қисмида айтарли хавфли вазият юзага келгани йўқ ва «Пахтакор» ғалабали сериясини 3та ўйинга етказди.\n«Локомотив» аутсайдерлардан бири - «Қўқон-1912» билан ўйинни жуда яхши бошладию, аммо якунда 5та ўйинлик ғолибона одимини тўхтатишга мажбур бўлди. «Темирйўлчилар» 26-дақиқага қадар ҳисобни 2:0га етказишди. Аввалига Ҳусниддин Ғофуров узатмасидан фойдаланган Темурхўжа Абдухолиқов чемпионатдаги 6-голини нишонлади (у қаторасига 6та ўйиндан буён майдондан голсиз чиқмаяпти). Кейин Темурхўжанинг ўзи ассистент ролини бажариб, Диёр Туроповни дарвозабон билан яккама-якка вазиятга олиб чиқди - 2:0. Қўқонликлар эса Диёрнинг голига жавобан тезда ҳисобни қисқартиришди. Ойбек Рустамов жамоадоши Суҳроб Бердиев томонидан узатилган тўпни Игнатий Нестеров дарвозасига жойлаб қўйди. Ўйиннинг кульминацион нуқтаси 90}1-дақиқага тўғри келди: Даврон Ҳошимов жарима майдони ичида Беҳруз Содуллаевни йиқитгач, Ҳасан Рўзиев мезбонлар дарвозаси томон пенальти белгилади ва Шаҳбоз Эркинов ундан унумли фойдаланди - 2:2. Хуллас, Андрей Фёдоров жамоаси эрта хотиржамлик оқибатида миҳим 2 очкодан айрилди ёхуд Нўъмон Ҳасанов дружинаси характер эвазига 1 очко олди.\n3-КУН: НАМАНГАНЧА ФУТБОЛ СОҒИНЧИ\nСуперлига 7-турига келиб, футболсевар Наманган ниҳоят, катта футбол нафасини туйди чинакамига. «Нав-баҳор» ўз аренасидаги илк ўйинда футбол соғинчи ўлароқ, гўзал муҳит яратган мухлисларни чиройли ғалаба билан сийлади. Айтиш мумкинки, «Сўғдиёна» илк дақиқаларда айнан стадион босимига дош беролмади ва кетма-кет 3та гол қўйиб юборди. 31-дақиқача ҳисоб 3:0га етгани шундан далолат. Аввалига Славко Лукич жарима зарбасини қойилмақом тарзда амалга ошириб, Милан Митровични мутлақо ожиз қолдирди. Кейин «Нав-баҳор»нинг янги тўпурари - Александр Касьян катта саҳнага чиқди. Россиялик ҳужумчи қандайдир 15 дақиқа оралиғида навбати билан Мирзоҳид Ғофуров ва ҳамюрти Иван Соловьёв узатмаларидан сўнг тўпни меҳмонлар дарвозасига жойлаб қўйди. У тез орада Милан Митровични яна бир бора доғда қолдирди, бироқ «офсайд» ҳолатида...Ўйин тақдири ярим соат ичида ҳал бўлгани билан наманганликлар қолган дақиқаларда ҳам фаолликни сусайтиришмади, бироқ уларга бир қатор вазиятларда аниқлик етишмади. 90-дақиқада Санжар Рашидов томонидан урилган ягона жавоб голи эса «Сўғдиёна»га шунчаки, ожиз тасалли вазифасини ўтади. Александр Касьян охирги 5та ўйинда серияли тарзда 6та гол урганию, «Навбаҳор» мағлубиятсиз одимини 4та учрашувга етказганини алоҳида фактлар сифатида келтириш мумкин.\n«Насаф» қатор омадсизликлардан кейин ўзига келмоқда, чоғи. Аввалги турда қайд этилган 4:0 ҳисобидан руҳланган Рўзиқул Бердиев шогирдларига бу сафар «Бухоро» майдонидан 3 очко олиб қайтишди. «Насаф» ўйин давомида қисман ташаббусга эришди ва 65-дақиқада ғалаба голини нишонлади. У аввалги 2та учрашувда рақиблар дарвозасини 3 бора нишонга олган Ҳумоюн Муртазоев номига ёзилди. Айтганча, бу ҳужумчи биринчи бўлимда ҳам Хуршид Хўжаев дарвозасига йўл топди, лекин гол ўйиндан ташқари ҳолат сабаб инобатга олинмади. Мезбонларнинг ҳисобни тенглаштиришга қаратилган уринишларини Рўзиқул Бердиевнинг янги кашфиёти - Абдувоҳид Неъматов йўққа чиқарганини алоҳида таъкидлаш керак. 2001 йили туғилган ёш кипер қатор вазиятларда хавфли вазиятларни бартараф этиб, учрашув қаҳрамони бўлди.\n4-КУН: АГМКда НИҲОЯТ, ҒАЛАБА...\n«Андижон» - «Динамо» баҳси тезкор гол билан бошланди - Шоҳруҳ Абдураҳмонов жарима майдони ичидан кучли зарба бериб, меҳмонларни ҳисобда олдинга олиб чиқди. Элдор Сакаев жамоаси бундан эсанкираб қолгани йўқ. Ҳар ҳолда, андижонликлар 16-дақиқада мувозанатни тиклашди - Абдуллоҳ Олимов узатган тўпни Аброр Ҳусинов боши билан Ботирали Эргашев дарвозасига жойлаб қўйди. Бўлим якунланиши арафасида эса ёш ҳужумчи Шаҳзод Убайдуллаев тажрибали Рўзимбой Аҳмедов узатмасидан кейин енгил ҳаракатланиб, «Андижон»нинг танаффусга устун ҳолда чиқишини таъминлади - 2:1. Ўйин шу ҳисобда якунланарди, агарда мезбонлар охирида ҳушёрликни бироз йўқотишмаганида. Хуллас, барчасига якуний нуқта сўнгги дақиқаларда Миркомил Локаев томонидан қўйилди. Чап оёқ билан берилган айланма зарба, чиройли траектория ва 2:2.\nМиржалол Қосимов бошқарувидаги АГМК ниҳоят, ғалаба қозониб, аутсайдер ролидан қутулди. Олмалиқликлар яхшигина старт олган «Сурхон»ни жавобсиз 2та гол билан «сийлашди». Айтиш ўринли, Қосимовнинг қатор омадсизликлар таъсиридами, таркибга жиддий ўзгаришлар киритгани якунда наф келтирди. Биринчи бўлим якунланиши арафасида Мурод Тошматов бурчакдан тўп оширгач, Дилшод Жўраев чемпионатдаги голлари сонини 4тага етказиб қўйди - 1:0. Иккинчи гол сўнгги дақиқаларга тўғри келди: Тошматов яна ассистент, муаллиф эса - Санъат Шихов.\n«Қизилқум» яна молиявий муаммолар ичида қолган «Бунёдкор» билан баҳсда 4та ўйинга чўзилган ғалабасиз сериясига чек қўйди. Ўртадаги 3 очко тақдирини Элгужа Григалашвилининг пенальтидан урган гол ҳал қилди. Шу тариқа Вадим Абрамов шакллантирган ёш жамоанинг 4та ўйинни ўз ичига олган мағлубиятсиз одими тўхтади...\n18:30 ПАХТАКОР — МЕТАЛЛУРГ-2:1\n18:20 ҚЎҚОН-1912 — ЛОКОМОТИВ-2:2\n“БУХОРО” – “НАСАФ”- 0:1\n"НАВБАҲОР" - "СЎҒДИЁНА"- 3:1\n17:20 АНДИЖОН — ДИНАМО-2:2\n17:30 АГМК — СУРХОН -2:0\n19:45 ҚИЗИЛҚУМ — БУНЁДКОР-0:1\nТомошабин: 69595 (ўртача: 9942...)\nЭнг сермаҳсул ўйин: 3та (4тадан гол)\nОгоҳлантириш: 25 (ўртача: 3,57...)\nЭнг «қўпол» ўйин: АГМК - «Пахтакор» (6та «сариқ»)\nЭнг кўп томошабин кирган ўйин: «Навбаҳор» - «Сўғдиёна» (25727)\n«Дубль»: 2 (Александр Касьян , «Навбаҳор», Драган Черан, «Пахтакор»)\n1 Пахтакор 7 6 1 0 13-5 19\n2 Локомотив 7 5 1 1 15-7 16\n3 Навбаҳор 7 3 2 2 12-8 11\n4 Металлург 7 3 1 3 13-9 10\n5 Насаф 7 3 1 3 11-8 10\n6 Бунёдкор 7 3 1 3 9-9 10\n7 Динамо 7 2 3 2 8-9 9\n8 Сурхон 7 2 3 2 5-6 9\n9 ҚизилҚум 7 2 2 3 8-11 8\n10 АГМК 7 2 1 4 11-11 7\n11 Андижон 7 1 4 2 6-9 7\n12 Бухоро 7 1 3 3 6-9 6\n13 СўҒдиёна 7 2 0 5 7-14 6\n14 ҚўҚон-1912 7 1 3 3 7-16 6\nТемурхўжа АбдухолиҚов («Локомотив») - 6та\nАлександр Касьян («Навбаҳор») - 6та (1та - пен.)\nДраган Черан («Пахтакор») - 6та (2та - пен.)\nҲумоюн МУРТАЗОЕВ («Насаф») - 4та\nДостон Иброҳимов («Бухоро») - 3та...\n10 май (жума)\n18:45 СўҒДИЁНА — АНДИЖОН\n18:50 НАСАФ —ҚИЗИЛҚУМ\n17:30 ДИНАМО — АГМК\n19:45 ПАХТАКОР — НАВБАҲОР\n12 май (якшанба)\n17:15 БУНЁДКОР — ҚЎҚОН-1912\n17:30 СУРХОН — БУХОРО\n19:40 МЕТАЛЛУРГ — ЛОКОМОТИВ


ЮРИДИК БЎЛИМ » Навоий вилоят касаба уюшмалари\nАСОСИЙ ЮРИДИК БЎЛИМ\nТелефон: 0 (436) 226-02-65\nФакс: 0 (436) 226-02-65\nЭлектрон почта: a.raxmatov@kasaba.uz\n29 январь 1979 йил\nОлий, 2001 йил, Тошкент давлат юридик институти (сиртқи)\n- Навоий вилоят касаба уюшма ташкилотлари бирлашмаси кенгаши аппаратида қонунчиликни тўғри қўлланишини назорат қилади;\n- касаба уюшмаларига аъзо корхона, ташкилот ва муассасаларда амалдаги қонунчиликни бўзган ҳолда чиқарилган ҳужжатларни бекор қилиш юзасидан таклифларни тайёрлаб раҳбариятга тақдим қилади;\n- раҳбариятга имзолаш учун тақдим қилинаётган фармойишлар ва бошқа ҳуқуқий мазмундаги ҳужжатлар лойиҳаларининг қонунчиликка мувофиқлиги учун жавоб беради ва уларга муносабат белгисини қўяди, идоравий меъёрий ҳужжатларнинг амалдаги қонунларга мувофиқлигини юридик хизмати тамонидан олдиндан текширирилмасдан чиқарилишига йўл қўймайди;\n- касаба уюшмаларига аъзо корхона, ташкилот ва муассасаларда иш берувчиларнинг меҳнат қонунчилигига риоя этилишини ўрганади ва амалий ёрдам кўрсатади;\n- судда ва бошқа ташкилотларда ҳуқуқий масалалар кўрилаётганда белгиланган тартибда касаба уюшмаларининг манфаатларини ҳимоя қилади;\n- Навоий вилоят касаба уюшма ташкилотлари бирлашмаси кенгашига келиб тушаётган ариза, шикоят ва таклифларни мазмунан кўриб чиқади ва зарур ҳолларда қонуний ҳуқуқлари поймол этилган ходимларни манфаатларини кўзлаб даъво аризалари билан судда қатнашади;\n- иш берувчи ёки бошқарув органи вакили тамонидан, фаолият тури, мулк ва ҳўжалик юритиш шаклидан қатъий назар, барча корхоналар, муассасалар, ташкилотларда меҳнат қонунчилигини, «Касаба уюшмалари, уларнинг хуқуқлари ва фаолиятининг кафолатлари тўғрисида»ги, ҳамда «Аҳолини иш билан таъминлаш ҳақида»ги қонунларга қандай амал қилинаётганини назорат қилади;\n- жамоа шартномаларини экспертиза қилишда иштирок этади;\n- Навоий вилоят касаба уюшма ташкилотлари бирлашмаси кенгаши, унинг таркибий бўлмалари ва касаба уюшмаларига аъзо корхона, ташкилот ва муассасалар фаолиятида қонунчиликка риоя этилишининг аҳволи билан танишади ва тадбирларда қатнашади;\n- норматив-ҳуқуқий ҳужжатларнинг тизимлаштирилган ҳисобини белгиланган талабларга мавофиқ юритади;\n- касаба уюшмаси раҳбарияти учун қонунчилик масалалари бўйича таҳлилий материаллар тайёрлайди;\n- касаба уюшмаси фаолиятига тегишли қонунчиликни тарғиб қилиш ишларини амалга оширади;\n- бошқа бўлимлар билан биргаликда касаба уюшмаси томонидан шартномалар тайёрланиши ва тузиш ишларида қатнашади, уларни қонунчиликка мувофиқлигини текширади ҳамда шартномалар лойиҳаларига, агар эътироз ва таклифлар бўлмаса, виза қуяди. Бунда лойиҳаларга юридик хизмат томонидан касаба уюшмасининг бошқа ваколатли таркибий бўлималаридан (ходимларидан) кейин виза қўяди;\n- вилоят касаба уюшмалари ташкилотлари бирлашмаси кенгашига фуқораларнинг қабул қилинишини ташкил қилиш билан бирга меҳнаткашлар (фуқаролар)дан тушаётган ариза ва мурожаатларни белгиланган муддатларда ижросини таъминланиши назорат қилади;\n- юридик хизмат бўлими ходимлари қонун ҳужжатларига мувофиқ ҳамда бўлим Низоми бўйича бошқа ишларни ҳам амалга ошириши мумкин.\nТАЙЛОҚОВ ТОШТЕМИР АМОНБОЕВИЧ\nюридик бўлим етакчи юрисконсульти\nЭлектрон почта: t.tayloqov@kasaba.uz\n23 февраль 1980 йил\nОлий, 2005 йил Тошкент давлат юридик институти\n- касаба уюшмаси аъзолари ва ходимларининг ҳуқуқий маданияти ва ҳуқуқий саводхонлигини оширишда, қабул қилинаётган норматив-ҳуқуқий ҳужжатларининг мазмуни ва моҳиятини уларга етказишда қатнашади;\n- норматив-ҳуқуқий ҳужжатларнинг тизимлаштирилган ҳисобини белгиланган талабларга мувофиқ юритади, уларнинг сақланишини ва назорат қилинишини таъминлайди;\n- фуқаролардан тушган ёзма ариза, шикоят ва таклифларни руйхатга олиб назоратини олиб боради, ёзма мурожаатларни кўриб чиқади;\n- судларда ва бошқа идораларда вилоят касаба уюшмалари ташкилотлари бирлашмасининг мулкий, меҳнат ва ижтимоий-иқтисодий ҳуқуқларини ҳамда бошқа манфаатларини ҳимоя қилади;\n- вилоят касаба уюшмалари ташкилотлари бирлашмасида ҳуқуқий тарғибот, шунингдек, аъзо ва тасарруфидаги ташкилотларнинг юридик хизмати томонидан олиб борилган ишлар ҳақидаги маълумотларни Федерация Кенгаши раҳбариятига етказилишини таъминлайди;\n- давлат органи билан келишиш учун тақдим этилган норматив-ҳуқуқий ҳужжатлар лойиҳаларини ҳуқуқий экспертизадан ўтказади, уларнинг қонунчилик техникаси талабларига мувофиқлиги юзасидан ҳуқуқий хулосалар тайёрлайди;\n- фуқароларнинг “Ишонч телефонлари” орқали мурожаатларига (оғзаки) меҳнат қонунчилигига кўра маслахат беради, ҳисоботларни тўплайди, умумлаштиради ва таҳлилий маълумотнома тайёрлайди;\n- аъзо ва тасарруфидаги ташкилотларнинг фуқаролар мурожаатлари бўйича ҳуқуқни қўллаш амалиётини ўрганади, таҳлил қилади ва умумлаштиради, уни такомиллаштириш бўйича таклифлар тайёрлайди;\n- касаба уюшмаларида ўтказиладиган текширишлар, тафтишлар ва хатловларда, шунингдек, уларнинг якунлари бўйича ҳужжатларни кўриб чиқишда қатнашади ҳамда аниқланган ҳуқуқий ҳуқуқбузарликлар юзасидан ҳуқуқий хулосалар беради;\n- вилоят касаба уюшмалари ташкилотлари бирлашмаси раиси учун қонунчилик масалалари бўйича таҳлилий материаллар тайёрлайди;\n- аъзо ва тасарруфидаги ташкилотлар ходимларининг ҳуқуқий саводхонлиги ва маданиятини ошириш, ҳуқуқий ҳимоясини таъминлашга оид ўқув-семинарлар, конференциялар ва мажлислар ўтказишда уларга амалий ёрдам кўрсатади;\n- вилоят касаба уюшмалари ташкилотлари бирлашмаси рахбариятининг курсатмасига (резолюциясига) мувофик фукароларнинг хат-мурожаатлари, ариза ва шикоятларни руйхатдан ўтказади хамда уларни тезкорлик билан вилоят касаба уюшмалари ташкилотлари бирлашмаси бўлимлари, тасарруфидаги ва аъзо ташкилотларга етказади. Улар белгиланган муддатда бажарилишини назорат килади, улар буйича хисоботларни Ўзбекистон касаба уюшмалари Федерацияси кенгашига белгиланган муддатларда такдим этади;\n- вилоят касаба уюшмалари ташкилотлари бирлашмаси кенгашига фуқораларнинг қабул қилинишини ташкил қилиш билан бирга меҳнаткашлар (фуқаролар)дан тушаётган ариза ва мурожаатларни тегишли тартибда рўйхатга олади ҳамда уларни ўз вақтида кўриб чиқилишини назорат қилади;\n- нодавлат нотижорот ташкилотлар билан ўзаро ҳамкорлик алоқалари ўрнатилишини ташкил этади;


Тамил йўлбарслари тор-мор этилди\n04 декабр 2020, Тошкент вақти: 23:03\nШри-Ланка президенти Маҳинда Ражапаксе ҳукумат кучлари ўзларига "Тамил йўлбарслари" дея ном олган исёнчиларни тор-мор этганини эълон қилди. Бу ҳақда Шри Ланка президенти Иорданияга қилган сафари чоғида билдирди.\n- Мен "Тамил йўлбарслари" жангариларидан озод қилинган давлатга қайтмоқдаман, деди Шри Ланка раҳбари.\nАйни пайтда Шри Ланка хавфсизлик кучларининг мамлакат шимолида ўрнашиб олган кичик гуруҳ жангариларга қарши амалиётлар олиб бораётгани хабар қилинмоқда.\nБуюк Британия бош вазири Гордон Браун Шри Ланка ҳукуматини жанглар олиб борилган ҳудудларни тарк этган фуқароларга инсонпарварлик ёрдами етказишга рухсат беришга чақирди.\nСўнгги маълумотларга кўра, "Тамил йўлбарслари" билан қарийб 26 йил давомида олиб борилган жангларда 70 мингга яқин киши нобуд бўлган.


ЙЎЛ – ҲАММАНИКИ ёки ҳайдовчилик маданияти ҳақида – Фарғона ҳақиқати\nДавлат статистика қўмитаси маълумотларига кўра, 2021 йилнинг 1 январь ҳолатига республикамизда жисмоний шахсларга тегишли жами енгил автомобиллар сони 2 767 126 тани ташкил этмоқда. Бу ҳар 100 нафар фуқарога ўртача 8 та енгил автомобиль тўғри келади, дегани. Машиналар сони бўйича Фарғона вилояти Тошкент шаҳри ва Самарқанд вилоятидан кейинги ўринда қайд этилган: вилоятда жисмоний шахсларга тегишли 276 558 та енгил автомобиль мавжуд.\nАвтолар кўплиги жиҳатидан вилоятимиз етакчи ўринда экан, афсуски, йўл-транспорт ҳодисалари сони ҳам оз эмас. Рақамларга мурожаат қилайлик.\nВилоят ИИБ ЙҲХБнинг жорий йил 15 мартидан 21 мартигача йўл ҳаракати қоидалари бузилиши бўйича ўтказган таҳлилига кўра, спиртли ичимлик таъсири остида автомобиль бошқариш – 144, светофорнинг тақиқловчи белгисига амал қилмаслик – 432, тегишли ҳужжатларсиз бошқариш – 571, қувиб ўтиш қоидаларини бузиш – 896, ЙҲХБ ходимининг қонуний талабларига бўйсунмаслик – 9, белгиланган тезликка амал қилмаслик – 6184 тани ташкил қилган. Содир этилган 6 та йўл-транспорт ҳодисалари натижасида эса 6 киши тан жароҳати олган, 2 нафар фуқаро вафот этган.\nБу – бир ҳафта давомида содир бўлган йўл-транспорт ҳодисалари. Бир ой, бир йил мобайнида қанча шу каби ҳодиса рўй бериши, нечта фуқаро бевақт вафот этишини тасаввур қилишнинг ўзи аянчли.\nИстаймизми-йўқми, йўлларда ҳаракатланишнинг асосий қаҳрамони – ҳайдовчилар. Демак, ҳайдовчилик маданияти деган тушунча салмоқли ўринни эгаллаши, шубҳасиз.\n– Афсуски, аксарият ҳайдовчиларда “мен доим ҳақман” деган нотўғри тушунча бор, – дейди ИИБ ЙҲХБ ахборот гуруҳи катта инспектори Элбек Қобилов. – Яна бир жиҳат – сабрсизлик, йўлларда ҳаракатланишнинг бошқа иштирокчиларини менсимаслик яққол кўзга ташланади. Ахир, ҳайдовчилар йўл ҳаракати тартиб-қоидаларига бирдек риоя қилишлари шарт-ку! Аслида, бу ҳайдовчилик маданияти, умуман, одамийлик, инсонпарварлик туйғулари билан чамбарчас боғлиқ.\nМуқаддас динимизда ҳам йўлларда ҳаракатланишга оид одоблар, ўзига хос қоидалар хусусида тўхталиб ўтилган. Жумладан, йўлга яхши ният билан отланиш, дуч келганда саломлашиш, адашган йўловчига кўмаклашиш, бошқаларга халал бермаслик сингари кўрсатмалар зикр қилинган.\n– Йўлларда ҳаракатлан-ганда, айниқса, транспорт воситасини бошқариш пайтида бошқаларга ҳурматли бўлиш муҳим, – дейди кўп йиллар ҳайдовчилик қилган Муҳаммаджон Усмонов. – Баъзи ҳайдовчилар нотўғри ҳаракат қилиб, қолганларни ҳам хато қилишга мажбурлашади. Бундан ташқари, машинадан турли буюм, идишларни улоқтириш, ўринсиз сигнал чалиш нафақат одобсизлик, балки қоидабузарлик, қонунларни менсимаслик саналади.\nЙўл – ҳамманики. Лекин ҳар бир шахс транспорт воситасида кўчага чиқдими, йўл ҳаракати қатнашчисига айланади, энди у қоидаларга бўйсуниши, жамиятда жорий қилинган талабларни бажариши шарт. Ана шу масъулият юкини барча бирдек ҳис қилиши зарур!


UzAuto Motors фаолиятида қонунбузарликлар аниқланди – Газета.uz\n5 август 2020, 18:59 Иқтисодиёт\nДепутат Расул Кушербаев Монополияга қарши курашиш қўмитаси томонидан қўзғатилган UzAuto Motors фаолиятининг «Рақобат тўғрисида» ги қонун талабларига мувофиқлиги, ишлаб чиқарилаётган автомобиллар учун нархларни шакллантиришни ўрганиш тўғрисидаги ишнинг муҳокамаси ҳақида маълумот берди. Муҳокама видеоконференция орқали бўлиб ўтди.\nАввалроқ, Либерал-демократик партиясининг бир гуруҳ депутатлари Монополияга қарши курашиш қўмитасига текшириш натижалари тўғрисидаги маълумот берилиши борасида сўров юборганини ёзгани ҳақда хабар берган эдик.\nРасул Кушербаевнинг таъкидлашича, Текшириш жараёнида қонун бузилиши аломатлари, яъни автомобилларнинг амалдаги нархларини шакллантиришда айрим харажатларни ошириб киритганлиги натижасида монопол томондан юқори нарх қўлланилиши аломатлари мавжудлигини тасдиқлади.\nБиринчидан, автомобилларнинг базавий нархини шакллантиришда нормаланадиган харажатларни, яъни бутловчи қисм ва материаллар нархини ошириб киритган. Иккинчидан, автомобилларнинг базавий нархини шакллантиришда ўтган йилнинг 9-ойлик ҳисобот кўрсаткичлари инобатга олиш оқибатида нормаланмайдиган харажатларнинг ошиши кузатилган. Учинчидан, реклама ва бошқа харажатлар асоссиз равишда киритилган. Ундан ташқари, кредитлар билан боғлиқ харажатлар нотўғри киритилган.\nШу билан бирга, автомобилларни истеъмолчиларга сотишда баъзи бир дилерларга имтиёз ва преференциялар берилиб, улар бошқа дилерлар билан таққослаганда устун мавқега эга бўлди ва янги дилерлар билан шартномалар тузишда шартнома предметига алоқадор бўлмаган шартлар қўйилиши кузатилган, деб ёзади депутат. Бу қисқа муддатда сотилган автомобилларнинг аксарият қисми кам сонли айрим дилерлар орқали сотилишига сабаб бўлган.\nЯнги дилерларнинг бозорга киришига сунъий тўсиқнинг намунаси сифатида Расул Кушербаев янги дилерлар учун 10 млрд сўм миқдорида аванс тўлаш талабини таъкидлайди, аммо мавжуд дилерлар учун бундай талаб йўқ.\nШунингдек, текширувлар шуни кўрсатдики, махсус акцияга тушган автомобилларни муддатли тўлов асосида сотишни UzAuto Motors АЖ ўзи таъсисчилигидаги Autosanoat Invest МЧЖ орқали амалга ошириш тизимини шакллантирган. Бунда бошқа дилерлар тўғридан-тўғри бу ишни амалга ошира олишмай, сунъий тўсиқ қўйилган.\nДепутатнинг айтишича, «кутилганидек», UzAuto Motors АЖ буларни тан олмай қўшимча ҳужжатлар билан танишиб чиқиб, иш мазмунига таълуқли материалларни тақдим этишини билдириб ўтди. Шу сабабли ишни кўришни яқин кунларда давом эттиришга қарор қилинди.\nШунингдек, Расул Кушербаев парламент назорати кўринишидаги инвестиция ва ташқи савдо вазирининг биринчи ўринбосари Лазиз Қудратовга автомобилларга импорт божлари ва акциз солиғини камайтириш ҳамда импорт қилинадиган автомашиналарни сертификатлаш ва иқлим синовларини ўтказиш тартибини соддалаштириш масаласи бўйича парламент сўрови юборилганлиги тўғрисида маълумот берди.\nМарт ойи бошида UzAuto Motors Chevrolet моделларининг янги нархларини эълон қилган эди. Бунда Damas, Spark, Nexia, Cobalt ва Lacetti автомашиналари нархи кўтарилди.\nАввалроқ Расул Кушербаев автомобиль ишлаб чиқарувчисини Damas тез ёрдам машиналарини юқори нархда сотаётганликда танқид қилган эди. Бунга жавобан компания хайрия фаолиятига 37 млрд сўмдан ортиқ маблағни хайрия қилганини ва депутатлар томонидан ишлаб чиқилган «Хайрия тўғрисида» ги қонундаги чекловлар туфайли кўпроқ маблағ ажратолмаётганини эълон қилди.


Дошқозон – 620 ёшда!\n2019-08-29 359 0\nБу йил Туркистон шаҳридаги Хожа Аҳмад Яссавий мақбарасининг асосий экспонати - дошқозон (тайқазан) 620 ёшга тўлди. Қозон қуйилган Қарноқ қишлоғида ўтган байрам тадбирида бутун Қозоғистондан олим ва археологлар иштирок этди.\nДошқозон қадимги металлургиянинг дурдона асаридир. Қозон темир, рух, қўрғошин, қалай, қизил мис, кумуш ва олтин металларидан Амир Темур буйруғига биноан қуйилган. Оғирлиги икки тонна.\nОлимларга кўра, дошқозонга сув тўлдирилиб, жума куни намоздан чиққанларга тарқатилган. Қозоннинг шундай хусусияти бор эдики, унга қуйилган сув ўз ҳароратини сақлаб қолган. У 3 минг литр сувни ўз ичига олган.\nТадқиқотларга кўра, Аҳмад Яссавий мақбарасидаги бутун экспонатлар ичида дошқозон - қуйилиш санаси аниқ бўлган экспонатдир.\nДошқозон 54 йил мақбарадан ташқарида, яъни Эрмитажда сақланди. 1935 йили дошқозонни Ленинград шаҳридаги Эрмитаж музейига Эрон санъатининг учинчи конгерссига олиб кетилди. 1989 йили Эркин ака Жўрабековнинг анча уринишларидан кейин қозон ўз тарихий ватанига қайтарилди.


Хитой Ўзбекистонда карвонсаройлар қурмоқчи\n02.11.2019 19:43 0 1808\nЖорий йилнинг 2 ноябрь куни Ўзбекистон Республикаси Маданият вазири Б.Сайфуллаев Шанхай Ҳамкорлик ташкилоти Бош котиби В.Норов билан расмий учрашди.\nУчрашув давомида маданий, гуманитар ва миллатларнинг тарихий маданий мерос бойликларини сақлаган ҳолда иккитомонлама ҳамкорлик алоқаларни янада ривожлантириш тўғрисида фикр алмашилди. Бир қатор маданият ва санъат йўналишларида, шу билан бирга юртимиздаги маданий мерос объектларига туристлар оқимини кўпайтириш масалалари юзасидан батафсил келишиб олинди.\nШунингдек, Бош котиб томонидан Хитой давлатида Ўзбекистон Маданияти кунларини ўтказиш таклифи илгари сурилди. Ўз навбатида Маданият вазири ушбу таклифни қўллаб-қувватлаб, миллий қадриятларимизни ва маданиятимизни хитойликларга кўрсатиш фурсатидан хурсандлигини билдирди. Шунингдек, В.Норов ва Б.Сайфуллаев «ШОСнинг 9 нотаси» номли танловини янги кўринишида, яъни фольклор жамоаларининг танлови ва «Мисс ШОС» кўрик танлови лойиҳаларини ўтказиш каби таклифларни ҳам суҳбат давомида айтиб ўтишди.\nБош котиб хитойликлар турли давлатларда «Буюк ипак йўли»да 30 дан ортиқ янги карвон саройларни барпо этиши тўғрисида маълумот бериб ўтди. Бу билан Ўзбекистонда ҳам карвонсаройлар қурилиши режалаштирилганини билдирди.\nМаданият 22/09, 11:35\nМаданият вазирлиги бузилган бино бўйича Самарқанд ҳокимлигидан тушунтириш талаб қилмоқда\nКоронавирус 01/09, 13:59


МУРОЖААТНОМА ҚИЗИҚИШ БИЛАН ЎРГАНИЛМОҚДА » "Жиззах овози" газетаси расмий сайти\nМУРОЖААТНОМА ҚИЗИҚИШ БИЛАН ЎРГАНИЛМОҚДА\nТумандаги саноат касб-ҳунар коллежида O`zLiDePдан халқ депутатлари вилоят, туман Кенгашларига сайланган депутатлар, сиёсий партия фаоллари, электорат вакиллари ҳамда Ёшлар иттифоқи аъзолари иштирокида Юртбошимиз Шавкат Мирзиёевнинг Олий Мажлисга Мурожаатномаси мазмун-моҳиятини тарғиб этишга бағишланган ўқув-семинар бўлиб ўтди.\nМазкур Мурожаатномада белгилаб берилган асосий ғоя ва таклифлар ҳамда 2017-2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясини "Фаол инвестициялар ва ижтимоий ривожланиш йили"да амалга оширишга оид давлат дастури ло-йиҳасини ўрганишни ташкил этиш бўйича тадбирлар режаси ишлаб чиқилди.\nЎқув-семинарда сўзга чиққан нотиқлар мазкур тарихий Мурожаатнома давлат ва жамият ҳаётининг барча жабҳаларини янада ривожлантириш, инсон ҳуқуқ ва манфаатларини таъминлаш, тараққиётимизнинг янги босқичи учун долзарб вазифаларни белгилаб берганини таъкидлашди. Ушбу ҳужжатнинг мазмун-моҳиятини аҳолининг барча қатламларига етказиш, ислоҳотлар жараёнида юртдошларимизнинг фаол иштирок этиши зарурлиги алоҳида қайд этилди.\nДавлат ва жамият қурилиши, суд-ҳуқуқ тизимидаги ислоҳотлар, қонун устуворлигини таъминлаш, иқтисодиётни ривожлантириш ва либераллаштириш, хавфсизлик, миллатлараро тотувлик ва диний бағрикенгликни таъминлаш, ташқи сиёсатдаги устувор йўналишларга бағишланган маърузалар иштирокчиларда катта қизиқиш уйғотди.\nПрезидентимизнинг Олий Мажлисга Мурожаатномаси давлат ва жамиятимиз ҳаётида туб бурилиш ясади. Хусусан, ушбу ҳужжат юртимиз ёшлари ҳаётида муҳим ўрин тутиши шубҳасиз. Таъкидлаш лозимки, мамлакатимиз тарихида иккинчи маротаба парламентга тақдим этилган Мурожаатномани ўрганиш, унда белгилаб берилган устувор вазифалар ижросини таъминлаш ҳар биримизга улкан масъулият юклайди. Зеро, мамлакатимиз равнақида кўп сонли фуқаролар, шунингдек, ёшлар муҳим куч бўлиши, инновацион ғоя ва ташаббуслар билан турли соҳалардаги ислоҳотларда фаол иштирок этиши керак. Бу борада ёшлар учун барча зарур шароит ва имкониятлар яратиб берилмоқда. Жумладан, "Ёшларга оид давлат сиёсати тўғрисида"ги Ўзбекистон Республикасининг қонуни янги таҳрирда қабул қилинди. Ушбу қонун асосида янгича ёндашувларнинг жадаллик билан ҳаётга татбиқ этилаётгани ҳам фикримизнинг ёрқин тасдиҚидир. Хусусан, 2017 йилда Президентимиз Шавкат Мирзиёев ташаббуси билан "Камолот" ёшлар ижтимоий ҳаракати негизида Ўзбекистон Ёшлар иттифоқи ташкил этилди. Ўтган қисқа даврда бу ташкилот ўз сафига мамлакат мустақиллигини мустаҳкамлаш, халқ фаровонлигини таъминлашга ўз ҳиссасини қўшишга аҳд қилган ёшларни бирлаштирди. Келгусидаги асосий вазифа ягона мақсад остида бирлашиб, амалий ҳаракатларни янада кенгайтиришдан иборат.\n» ТАРАҚҚИЁТ САРИ ЯНА БИР МУҲИМ ОДИМ


Халқимизнинг сайловларга муносабати ўзгардими? | Бишкек | Альянс-Пресс\n18.09.2020 16:43 Бишкек 161\nХалқимизнинг сайловларга муносабати ўзгардими?\nСеметей Талас ўғлига кўра бу сайловларда халқимиз ўз овозларини яна сотади. Йўқ деганда халқ партиялар тарқатаётган пулларни оладида, бироқ сайлашга келганда ўз билганини қилади. Эл оғзига элак тутиб бўлмаганидек, кўча-куйларда партиялар 3000-4000 сомдан тарқатиб юрганмишлар. Агар оилангизда 5 киши бўлса, 20 минг сом билан бир ойлик сарф-харажатингиз кўтарилиб қоларкан. Ташвиқотчилар ҳам: «Қайси партиядан пул олсангиз ўша партияга овоз беринг»,- деб айтишади. Шунинг учун ҳар бир оиладан иккки-уч киши пул берган партияни сайлаши тайин.\nЛекин, бошқа томондан қараганда, халқнинг сайловларга муносабати ўзгарганини сезса бўлади. Пандемия вақтида халқни кўзи мошдек очилиб қолди. Куни кечаги карантинда ўтирган халқнинг аҳволи билан қизиқмаган кишилар бугун пул сочиш билан оворалар. Ақлли-ҳушли инсонларни бу ҳолат анча ҳушёр тортишга мажбур қилди. Уларнинг кўпчилиги – «куни кеча коримизга ярамаганларни нечук сайлашимиз керак» демоқдалар. Масалан «Қирғизистон» партияси ўзларининг «Ҳар фарзанд туғилишида 50 минг сом нафақа тўлаб берилади» каби пуч ваъдалари билан сайловчиларнинг ижирғанишларига сабаб бўлмоқдалар.\nКим биладику, бироқ «Қирғизистон» партияси сафида парламент қайта сайловга отланган амалдаги Жогорку Кенгаш спикери – раиси Дастанбек Жумабеков, ўз ўғлига Дастан деб исм қўйган ёш жувонга туғруқхона остонасида 50 минг сом «суюнчи» пул бериб балога қолди.\nУни Қирғизистон парламенти спикерини сайловлар хақидаги қонунига кўра, ушбу «почин»и Марказий сайлов комиссиясида кўрилиб чиқилди.\nЛекин «Қирғизистон» партиясининг дастурий вазифасини амалга ошиши мумкинлигини кўрсата олган Дастан Жумабеков сайлов марафонидан олингани йўқ. Унга шунингдек жарима ҳам, ҳайфсан ҳам берилмади. Негаки «суюнчи» парламент раисининг ўз чўнтагидан эмас, парламент раиси жамғармасидан топширилгани учун бу пуллар пора деб ҳисобланмасмиш.\nЭнди сайловчиларни – « Амалдаги спикернинг ўз исми билан «Дастан» қўйилган бола учун суюнчи пул нега мамлакат парламенти раиси жамғармасидан тўланиши керак», деган савол қийнай бошлади.